title: Saitanpuut

text: Saitanpuulajit ovat laajalle levinneitä ja enimmäkseen yleisiä eivätkä vaarantuneita. On kuitenkin muutamia hyvin harvinaisia lajeja, kuten "A. annamensis", "A. beatricis", "A. breviloba", "A. stenophylla" ja "A. guangxiensis".


title: Saitanpuut

text: Puut voivat kasvaa hyvin kookkaiksi; esimerkiksi malesiansaitanpuun ("A. pneumatophora") on raportoitu tulleen 60 metrin korkeaksi ja rungon halkaisijaltaan yli kaksimetriseksi. "Alstonia longifolia", joka on Keski-Amerikan ainoa saitanpuulaji, on pääasiassa pensas, mutta voi kasvaa 20 m korkeaksi puuksi.


title: Saitanpuut

text: Saitanpuiden mehevät, ruodittomat ja yksinkertaiset lehdet ovat soikeita, tasasoukkia tai keihäsmäisiä ja tyvestään kiilamaisia. Lehtilapa on litteä, keskikokoinen tai suuri, ehytlaitainen. Lehtiasento on vastakkainen tai kiehkurainen. Lehdet ovat sulkasuonisia, ja sivusuonet yhtyvät reunasuoneksi. Kukinto sijaitsee oksan päätteenä tai lehtihangassa ja koostuu röyhymäisistä viuhkoista tai kertosarjoista. Pienet, enemmän tai vähemmän tuoksuvat kukat ovat valkoisia, keltaisia, vaaleanpunaisia tai vihreitä ja suppilomaisia ja sijaitsevat kukkaperän päässä kukinnon ylälehtien tukemina. Kukissa on viisi verho- ja viisi terälehteä. Fertiilit kukat ovat kaksineuvoisia. Yhdislehtisessä vihreässä verhiössä on soikeat liuskat ja verhiö on yksikiehkurainen. Rengasmainen pohjuskehrä on sikiäimen tyvellä. Yhdislehtisen teriön liuskat ovat pitkänomaisia tai soikeita ja sijaitsevat yhtenä kiehkurana. Nuppuasennossa teriöliuskat ovat limittäin vasemmalle (esim. "A. rostrata") tai oikealle ( esim. "A. macrophylla"). Emiöstä kehittyy kaksi erillistä tuppiloa, joissa on karvattomia tai karvaisia pitkänomaisia siemeniä. Tuppilot kasvavat sinisiksi ja palkomaisiksi ja muodostavat lohkohedelmämäisen hedelmistön, jolla voi olla pituutta 7–40 cm. Kasveissa on maitomaista maitiaisnestettä, jossa on runsaasti myrkyllisiä alkaloideja. Laji "A. macrophylla" tunnetaan Sri Lankassa yleisesti nimellä Havari Nuga, 'peruukkibanianviikuna', koska sen erikoinen kukka näyttää pitkähiuksiselta peruukilta.


title: Saitanpuut

text: Saitanpuita käytetään perinteisessä lääkinnässä. Aasiansaitanpuun ja lajin "A. constricta" kaarnasta saadaan lääkettä malariaan, hammassärkyyn, reumaan ja käärmeenpuremiin. Maitiaisnesteellä hoidetaan yskää, kurkkukipua ja kuumetta.


title: Saitanpuut

text: Monet saitanpuut ovat kaupallisesti merkittävää puutavaraa, jota kutsutaan nimillä pule tai pulai Indonesiassa ja Malesiassa. Sektion "Alstonia" puuaines on kevyttä, kun taas sektioiden "Monuraspermum" ja "Dissuraspermum" puuaines on painavaa.


title: Saitanpuut

text: Saitanpuiden suvussa on viisi sektiota, joista kukin muodostaa monofyleettisen ryhmän: "Alstonia", "Blaberopus", "Tonduzia", "Monuraspermum", "Dissuraspermum".


title: Saitanpuut

text: Lajeja:


title: Cseszneky

text: Cseszneky de Milvány et Csesznek () on vanha unkarilainen aatelissuku, johon on kuulunut useita Unkarin historian merkkihenkilöitä. Vanhimmat tunnetut merkinnät suvusta ovat vuodelta 1215. Suku nousi keskiajalla huomattavaan asemaan Keski-Euroopassa. Csesznekyn suvun jäsenten vaikutus näkyi Unkarin julkisessa elämässä 1900-luvulle asti.


title: Paul Brown (australialaisen jalkapallon pelaaja)

text: Paul Brown (s. 6. toukokuuta 1969) on uransa jo päättänyt australialaisen jalkapallon pelaaja. Hän pelasi vuosina 1990-1998 Geelongin riveissä Australian pääsarjassa AFL:ssä. Brown on 187 senttimetriä pitkä ja painaa 87 kilogrammaa.


text: Brown siirtyi Echucasta Geelongiin vuonna 1990. Hän debytoi AFL:ssä Geelongin paidassa vuonna 1990 North Melbourne Football Clubia vastaan Kardinia Parkilla. Hän pelasi Geelongin riveissä vuosina 1990-1998 yhteensä 84 ottelua, joissa Brown teki 66 maalia. Brown pelasi kahdesti AFL:n finaaleissa, vuosina 1994 ja 1995, häviten molemmilla kerroilla. Hän lopetti uransa vuonna 1998 polvilumpiovamman takia.


title: Cheesecake

text: Cheesecake on TEO:n esittämä kappale, joka edusti Valko-Venäjää vuoden 2014 Eurovision laulukilpailussa. Kappaleen on säveltänyt Juri Vaštšuk eli TEO itse ja sanoittanut Dmitri Novik. Kappaleen kesto on kaksi minuuttia ja 56 sekuntia.


title: Cheesecake

text: Cheesecake selviytyi toisesta semifinaalista jatkoon ollen semifinaalin viides 87 pisteellä. Finaalissa TEO sijoittui kappaleellaan sijalle 16, kun kappale keräsi 43 pistettä. Se sai finaalin ainoan täyden pistepottinsa eli 12 pistettä Venäjältä.


title: Cheesecake

text: Kappaleen alkuperäisessä versiossa kertosäkeistössä lauletaan "Google Maps". Se jouduttiin kuitenkin muuttamaan muotoon "all the maps", sillä mainostaminen on kiellettyä Eurovision laulukilpailussa.


title: Juhani Kärnä

text: Juhani Kullervo Kärnä (s. 16. kesäkuuta 1940 Oulu) on suomalainen tekniikantutkija. Hän on ollut vuodesta 1975 Tampereen teknillisen korkeakoulun sähkötekniikan ja erityisesti sähkövoimatekniikan professori. Hänen tutkimusalaansa ovat olleet sähkömoottorikäytöt, tehoelektroniikka ja valaistustekniikka.


title: Loïc Nottet

text: Loïc Edward Nottet (s. 10. huhtikuuta 1996 Courcelles) on belgialainen laulaja. Hän sijoittui toiseksi "The Voice Belgiquen" kolmannella tuotantokaudella vuonna 2014. Hän on toiminut aktiivisena laulajana vuodesta 2014 alkaen.


title: Loïc Nottet

text: Vuoden 2014 marraskuussa Nottet valittiin Belgian edustajaksi vuoden 2015 Eurovision laulukilpailuun Itävallan Wieniin. Nottet esitti Euroviisuissa kappaleen "Rhythm Inside". Hän pääsi jatkoon finaaliin, joka pidettiin Wienissä 23. toukokuuta 2015. Hän sijoittui finaalissa neljänneksi Italian ja Australian väliin. Myös kaksi vuotta aiemmin, vuonna 2013, Belgian edustaja Roberto Bellarosa oli kilpaillut The Voice Belgiquen edellisellä kaudella.


title: Loïc Nottet

text: Joulukuussa 2015 Nottet voitti ranskalaisen "Danse avec les stars" (Tanssii tähtien kanssa) -ohjelman kuudennen kauden.


title: Loïc Nottet

text: Huhtikuussa 2017 Nottet julkaisi esikoisalbuminsa nimeltään "Selfocracy".


title: Mäkihyppy talviolympialaisissa 2014 – suurmäki

text: Mäkihypyn suurmäen olympiakilpailu Sotšin vuoden 2014 talviolympialaisissa käytiin RusSki Gorkin hyppyrimäessä 14.-15. helmikuuta 2014. Suurmäen loppukilpailu käytiin Tšeljabinskin meteoriräjähdyksen vuosipäivänä, minkä kunniaksi kilpailun kultamitali sisälsi palasen maahan syöksynyttä meteoria. Olympiakultaa voitti Puolan Kamil Stoch.


text: Karsinnoista loppukilpailuun selviytyi 40 hyppääjää. Kymmenen mäkihypyn maailmancupin parasta hyppääjää pääsivät suoraan finaaliin.


title: Raakkuunjärvi

text: Raakkuunjärvi (entinen Lylyjärvi ) on laskettu järvi Satakunnassa. Se kuuluu Eurajoen vesistöön ja sijaitsee Kiukaisten pohjoisosissa Eurassa lähellä Nakkilan rajaa. Järven vedenpinnan korkeutta on joskus laskettu, ja pinnanlaskun seurauksena saatiin laaja vesijättö. Järveä on nykyään kunnostettu lintujärveksi metsästystä silmällä pitäen.


title: Raakkuunjärvi

text: Järven ojilla rajattu avosuon alue on 900 metriä pitkä ja 350 metriä leveä. Idässä sitä rajoittaa moreenimäki, jossa seututiessä 2170 on Ulvilan ahteena tunnettu mäkiosuus. Mäki tunnetaan myös nimellä Keisarinranta. Entisillä vesijättömailla on nykyään peltoa. Järveen laskee pelto-ojien lisäksi metsien suo-oja. Järven kaakkoisosassa olevasta luusuasta lähtee Raakkuunoja, joka yhtyy 10 kilometrin jälkeen Eurajokeen Panelian alapuolella.


title: Raakkuunjärvi

text: Järvi on aluksi kuivatettu ilmeisesti heinäniittyiksi, mutta myöhemmin niityt on muokattu pelloiksi.


title: Raakkuunjärvi

text: Järvenlaskun jälkeen järvestä tuli kosteikko ja luhtamaa. Panelian Metsästysseura on kunnostanut järveä useana vuotena. Järveen on kaivettu lampareita ja niitä yhdistäviä kanavia noin 10 hehtaaria, jotta elinympäristö kiinnostaisi vesilintuja. Parempaan tulokseen päästään, jos järven vedenpintaa voisi nostaa.


title: Raakkuunjärvi

text: Raakkuunjärven vedenpintaa on laskettu 1818.


title: Raakkuunjärvi

text: Järvi oli merkitty nimellä "Lylyjärvi" Euran pitäjän karttaan vuodelta 1849 ja "Raakkuträsk" Kalmbergin kartastoon vuodelta 1856. Kalmbergin kartassa Raakkuunojaan oli rakennettu mylly Peltomaan torpan kohdalle, ja ojan pää hävisi suohon ennen Saramaan torppaa eli nykyistä Saarenmaata.


title: Paul Dummett

text: Paul Dummett (s. 26. syyskuuta 1991 Newcastle upon Tyne) on walesilais-englantilainen jalkapalloilija, joka edustaa Englannin Valioliigassa pelaavaa Newcastle Unitedia. Pelipaikaltaan vasenjalkainen Dummett on vasen laitapuolustaja. Hän kuuluu myös Walesin jalkapallomaajoukkueeseen.


title: Paul Dummett

text: Dummett on Newcastle Unitedin kasvatti. Hän on edustanut seuran ykkösjoukkuetta vuodesta 2010 asti, mutta maaliskuussa 2012, ilman debyyttiä Valioliigassa, Dummett siirtyi lainalle Konferenssissa pelaavaan Gateshead FC:hen. Dummett pelasi Gatesheadissa kauden loppuun mennessä kymmenen ottelua. Kaudeksi 2012-2013 Dummett siirtyi lainalle Skotlannin valioliigan St. Mirren FC:hen, jossa hän teki myös pääsarjadebyyttinsä. Dummett edusti St. Mirreniä koko kauden 2012-2013 ajan pelaten 30 ottelua, joissa hän viimeisteli kaksi osumaa. Kaudeksi 2013-2014 Dummett palasi takaisin kasvattajaseuraansa Newcastleen. Hän debytoi Valioliigassa elokuussa 2013 Manchester Cityä vastaan, kun hän tuli toiseksi puoliajaksi vaihdosta kentälle. Avausmaali Valioliigassa syntyi lokakuussa 2013 Liverpool FC:tä vastaan. Kauden 2013-2014 aikana Dummett pelasi 18 ottelua, joissa hän onnistui tuon yhden kerran maalinteossa. Kaudella 2014-2015 Dummettista on tullut Newcastlen avauskokoonpanon vakionimi.


title: Paul Dummett

text: Englannissa syntynyt ja koko ikänsä asunut Dummett päätti valita maajoukkueekseen Walesin, jota hän sai edustaa, sillä hänen isoisänsä on kotoisin Walesista. Dummett on pelannut myös Walesin paidassa alle 21-vuotiaiden tasolla. Walesin jalkapallomaajoukkueessa hän debytoi kesäkuussa 2014 ystävyysottelussa Alankomaita vastaan.


Jääkiekon nuorten 1. divisioonan maailmanmestaruuskilpailut 2014 pelattiin joulukuussa 2013. Ne pelattiin kahdessa kuuden joukkueen lohkossa. Kummankin lohkon voittajat nousivat ylemmälle tasolle ja viimeiselle sijalle jääneet putosivat alemmas. B-lohkon voittanut Italia nousi A-lohkoon vuodeksi 2015. Japani jäi lohkon viimeiseksi, mutta sai pitää paikkansa sarjassa, kun Iso-Britannia hylättiin ja tiputettiin viimeiseksi. Tanska voitti A-lohkon ja se nostettiin vuodeksi 2015, kun taas Puola tippui B-lohkoon.


title: Jääkiekon nuorten 1. divisioonan maailmanmestaruuskilpailut 2014

text:
1. divisioonan A-lohko pelattiin Sanokissa, Puolassa 15.- 21. joulukuuta 2013.Listattu vain maalivahdit, jotka ovat pelanneet vähintään 40 prosenttia joukkueensa otteluista.
1. divisioonan B-lohko pelattiin Dumfriesissä, Iso-Britanniassa 9.- 15. joulukuuta 2013.Iso-Britannian joukkue hylättiin sen käytettyä turnaukseen kelpaamatonta pelaajaa ja joukkue tiputettiin vuodeksi 2015 nuorten 2. divisioonan A-lohkoon.


text: Listattu vain maalivahdit, jotka ovat pelanneet vähintään 40 prosenttia joukkueensa otteluista.


title: Käskykirje

text: Käskykirje tarkoittaa hallitsijan tai hallituksen korkealle virkamiehelle osoittamaa kirjallista käskyä. Suomessa on käskykirje ollut käytössä Venäjän vallan aikana, jolloin sillä tarkoitettiin keisarin Suomen kenraalikuvernöörille antamaa käskyä.


title: Adur

text: Adur on Englannin kunta joka sijaitsee Länsi-Sussexin kreivikunnassa Englannin etelärannikolla. Vuonna 2013 kunnassa oli 62 505 asukasta.


title: Adur

text: Kunta on perustettu vuonna 1974. Se on saanut nimensä sen läpi virtaavasta Adurjoesta. Kunnan keskusta on Shoreham-by-Sea.


title: Jossigny

text: Jossigny on kunta Ranskassa Seine-et-Marnen departementissa Île-de-Francen alueella. Se sijaitsee Pariisin itäpuolella lähellä Disneylandin huvipuistoa. Huvipuiston läheisyydessä olevien kuntien väkimäärät ovat kasvaneet, mutta Jossigny on kuitenkin näistä kunnista poikkeus. Se haki alueelleen täydellistä rakennuskieltoa Île-de-Francen hallinnolta, jonka se myös sai. Näin Jossigny pysyy tulevaisuudessakin pienenä kyläyhteisönä, jossa liki kaikki tuntevat toisensa.


title: Harolanjärvi

text: Harolanjärvi on laskettu järvi, joka kuuluu Kokemäenjoen vesistön Kokemäenjoen alueen Tattaranjoen valuma-alueeseen. Järven sijainti oli keskiajalla Kiukaisten ja Kokemäen rajalla paikalla, joka kuuluu nykyään Satakunnassa Euraan. Kuivatuksen seurauksena saatiin lisää heinäniittyä laiduntamiseen ja karjan rehuksi. Nykyään niityt on otettu viljelyyn, mutta entisen järven keskikohta on edelleen kosteikkoa.


title: Harolanjärvi

text: Ennen vuotta 1688, ehkä jo Hiirjärven kylän asuttamisen aikoihin 1400-luvulla, Olaf Mört piirsi järven länsipuoliskolle heinäniittyjä. Tuolloin seutu oli muuten metsää, ja ihmisen raivaustoiminta vasta alkoi. Varmasti myös järven itäpuolella, joka kuului Harolan kylän puolelle, oli toimittu vastaavalla tavalla, vaikka sitä ei Mörtin säilyneessä kartassa esitetäkään. Jos hän oli mitannut soikean Harolanjärven halkaisijan ja merkinnyt sen karttaan oikein, sen mitta voitaisiin selvittää mittakaavasta. Sen mukaan järven halkaisija oli 580 "al" (aln eli kyynärää) eli 350 metriä. Nykykartassa koskeikko on 450 metriä pitkä ja 280 metriä leveä. Järven laskuojaa ei piirretty näkyviin, mutta sen on kuljettava sitä niittyjen vyöhykettä pitkin, joka yhdistää Hiirijärven ja Harolanjärven. Kalmbergin kartastossa vuonna 1856 laskuoja laskee Hiirijärveen, joka taas laksee länteen Tattaranjokeen.


title: Harolanjärvi

text: Järven nimi on vaihdellut aikojen saatossa. Vuoden 1688 Hiirijärven kylän pitäjänkartassa järven nimeksi oli kirjoitettu "Isojerfwi" eli Isojärvi, mutta sitä kutsutaan nykyään Harolanjärveksi., koska järvi on ilmeisesti myöhemmin ollut vain Harolan kylän nautinnassa. Myöhemmässä Kalmbergin kartastossa ei järvellä ole nimeä, vaikka se on Hiirijärveä suurempi järvi, jonka nimi kirjoitetaan Mörtin kartassa "Wähäjärfwi". Vuonna 1688 Euran ja Kokemäen välinen raja kulki järven keskellä.


title: Harolanjärvi

text: Järvi on myöhemmin laskettu ja sen reunat ojitettu niityiksi. Myöhemmin niityt raivattiin pelloiksi, mutta entisen järven keskikohta on edelleen koskeikkoa.


title: Mäkihyppy talviolympialaisissa 2014 – joukkuemäki

text: Mäkihypyn joukkuekilpailu vuoden 2014 talviolympialaisissa käytiin RusSki Gorkin hyppyrimäessä, lähellä kisojen pääpaikkaa Sotšia 17. helmikuuta 2014. Olympiakultaa voitti Saksan mäkimaajoukkue.


title: Carl Albert Gröneberg

text: Carl Albert Gröneberg (18. syyskuuta 1845 – 17. lokakuuta 1880 Helsinki) oli suomalainen kielenkääntäjä, kirjastonhoitaja, arkkiveisujen tekijä ja toimittaja. Gröneberg toimi Helsingin kansankirjaston kirjastonhoitajana 1873–1877. Hän oli myös valantehnyt maistraatin kielenkääntäjä. Lisäksi Gröneberg julkaisi useita suomenkielisiä pikku kirjasia ja toimi vuosina 1874–1876 ilmestyneen Työmiehen Ystävä-viikkolehden toimittajana.


title: Mäkihyppy talviolympialaisissa 2014 – naisten normaalimäki

text: Naisten normaalimäki talviolympialaisissa 2014 oli olympiahistorian ensimmäinen naisten mäkihyppykilpailu. Historiallinen kilpailu käytiin 11. helmikuuta 2014 RusSki Gorkin hyppyrimäessä. Kilpailun voitti Saksan Carina Vogt.


title: Suppiloköynnökset

text: Suppiloköynnökset ("Beaumontia") on kasvisuku, joka kuuluu oleanterikasveihin (Apocynaceae).


title: Suppiloköynnökset

text: Suppiloköynnökset ovat rotevia ja maitiaisnesteellisiä puuvartisia liaaneja. Lehdet ovat vastakkain, ja ruodissa on tavallisesti rauhasia. Kukinto on terminaalinen tai lehtihankainen viuhko, jossa on lehtimäiset isot ylälehdet. Kukat ovat kookkaita ja tuoksuvia. Verhiö on erilehtinen, ja sen sisäpinnalla on monta tyvirauhasta; verhiön liuskat ovat kookkaita ja lehtimäisiä. Teriö on valkoinen, suppilomainen, pitkä- tai lyhyttorvinen, laide avoimen kellomainen, nielu suomuton ja liuskat limittyvät oikealle. Heteet kiinnittyvät teriötorven kärkikapeikkoon; palhot ovat kaareutuvia, pitkiä ja kärjestä paksuuntuneita. Ponnet ovat nuolimaisia ja tyveltä kannuksellisia ja tavallisesti pistävät ulos kukasta; ne tarrautuvat vartalon kärkeen. Kukassa on rengasmainen diskus eli pohjuskehrä; siinä on viisi matalaa liuskaa. Yhdislehtinen sikiäin on kaksilehtinen, ja se on diskuksen ympäröimä. Kussakin sikiäimen lokerossa on lukuisesti siemenaiheita. Vartalo on pitkä ja päästään linssimäinen. Tuppilot ovat pitkänomaisia, paksuja ja kovia. Siemenet ovat litteitä, kärjestään ohuita ja silkkikarvaisia. Siemenessä on lehtimäiset tai paksut sirkkalehdet ja lyhyt sirkkajuuri.


title: Suppiloköynnökset

text: Suppiloköynnökset ovat kotoisin Itä- ja Kaakkois-Aasiasta.


title: Suppiloköynnökset

text: Suppiloköynnöslajeja tunnetaan yhdeksän.


title: Suppiloköynnökset

text: Lajit:


title: Helsingin Mikaelin seurakunta

text:
Helsingin Mikaelin seurakunta (entinen Mellunkylän seurakunta) on Suomen evankelis-luterilaisen kirkon seurakunta Itä-Helsingissä.
Sen toimialueeseen kuuluvat Mellunkylä, Kontula, Vesala, Mellunmäki, Kurkimäki, Kivikko ja Östersundom.


title: Helsingin Mikaelin seurakunta

text: Mellunkylän seurakunta perustettiin 1. tammikuuta 1981, kun Vartiokylän seurakunta jaettiin. Pohjoisesta osasta muodostettiin uusi Mellunkylän seurakunta. Kirkkoherroina toimivat vuosina 1981–1998 Armas Viita (s. 1934), 1998-2009 Pentti Miettinen (s. 1953).


title: Helsingin Mikaelin seurakunta

text: Vuonna 2017 seurakunnan alueella kirkkoon kuului vain 46,2 % asukkaista, joka oli Helsingin alhaisin kuulumisprosentti. Seurakunnan vuosibudjetti oli noin 2,2 miljoonaa euroa.


title: Helsingin Mikaelin seurakunta

text: Vuodenvaihteessa 2008–2009 seurakunnan väkiluku kasvoi, kun osa Sipoota liitettiin Helsinkiin, ja liitosalueelta seurakuntaan siirtyi jäseniä Sipoon suomenkielisestä seurakunnasta. Seurakunnan nimi muutettiin Helsingin Mikaelin seurakunnaksi pääkirkkonsa Mikaelinkirkon mukaan 1. heinäkuuta 2009 alkaen. Paikallisesti siitä käytetään Mikaelin seurakunta -nimitystä, mutta virallisissa yhteyksissä Helsingin-etuliite on tarpeen, koska Turussa on Turun Mikaelinseurakunta -niminen seurakunta.


title: Helsingin Mikaelin seurakunta

text: Seurakunnalla on kaksi kirkkoa, Kontulan Mikaelinkirkko, joka on samalla seurakunnan päätoimipaikka sekä Östersundomin kirkko. Östersundomin kirkko on nykyisen Helsingin kaupungin alueen vanhin. Kivikossa sijaitsee Pyhän Jysäyksen seurakuntatalo ja Mellunmäessä seurakuntakeskus.


title: Helsingin Mikaelin seurakunta

text: Seurakunnan kirkkoherrana on toiminut vuodesta 2010 Martti Häkkänen (s.1959).


title: Helsingin Mikaelin seurakunta

text: Seurakunnassa työskenteli tammikuussa 2015 kirkkoherran lisäksi kymmenen pappia.


title: Madarit

text: Madarit ("Calotropis") on oleanterikasvien heimoon kuuluva suku.


title: Madarit

text: Madarit ovat pystykasvuisia, harmahtavia pensaita. Lehdet ovat vastakkaisia, leveitä ja lähes ruodittomia. Viuhko-kukinnot sijaitsevat varressa lehtihangan ulkopuolella tai terminaalisesti ja ovat sarjamaisia ja pitkäperäisiä. Verhiössä on tyvirauhasia. Teriö on maljamainen tai lähes ratasmainen; sen liuskat eivät kosketa toisiaan tai ovat limittäin oikealle. Teriöliuskoja on viisi, ja ne kiinnittyvät siitintukkuun (gynostegium). Heteenpalhot ovat kasvaneet yhteen, ja ponsien lisäkkeet ovat taipuneet sisäänpäin. Siitintukussa on kaksi pitkänomaista ja riippuvaa polliniota eli pölymyhkyä. Vartalot ovat pitkiä, luotti hieman kovera. Tuppilo-hedelmät ovat munanmuotoisia, lähes pallomaisia tai pitkänomaisen keihäsmäisiä, ja hedelmäseinän keskikerros (mesokarppi) on laajentunut rakkomaiseksi.


title: Madarit

text: Madarit kasvavat Pohjois-Afrikassa, Arabiassa ja trooppisessa Aasiassa.


title: Madarit

text: Madarilajeja on kolme.


title: Madarit

text: Lajit:


title: Hurrikaani Arthur

text: Hurrikaani Arthur oli vuoden 2014 Atlantin hurrikaanikauden ensimmäinen hurrikaani. Se raivosi 1.-7. heinäkuuta 2014. Saffirin–Simpsonin hurrikaaniasteikolla se luokiteltiin 2. luokan hurrikaaniksi.


title: Hurrikaani Arthur

text: Arthur oli vuoden 2014 ainoa Yhdysvaltojen manneralueelle rantautunut hurrikaani ja voimakkain sellainen kuuteen vuoteen. Se ei aiheuttanut kuolemantapauksia Yhdysvalloissa, mutta yksi ihminen kuoli Kanadassa epäsuorasti sen vaikutuksesta. Arthurin aiheuttamat aineelliset tuhot olivat vähäiset tuon suuruusluokan myrskyksi.


title: Hurrikaani Arthur

text:
Arthur sai alkunsa matalapaineena, joka pantiin merkille 25. kesäkuuta Yhdysvaltojen kaakkoisrannikolla. Se sai nimensä 1. heinäkuuta, jolloin se oli luokiteltavissa trooppiseksi myrskyksi. Heinäkuun 3. päivänä satelliitti- ja lentokonehavainnot viittasivat siihen, etät Arthur oli saavuttanut hurrikaanin voimakkuuden. Myrsky rantautui Pohjois-Carolinassa Yhdysvaltojen itsenäisyyspäivänä 4. heinäkuuta klo 23:15 paikallista aikaa.
Siitä se jatkoi matkaansa pohjoiseen ja heikkeni kulkiessaan Cape Codin ja Nantucketin yli. Heinäkuun 5. päivänä se kehittyi keskileveysasteiden matalapaineeksi. Nova Scotian alueella raportoitiin laajoja sähkökatkoja. Myrskyvuoksi nostatti merivettä noin 1,5 metriä normaalia korkeammalle.


title: Sarviot

text: Sarviot ("Caralluma") on oleanterikasvien heimoon kuuluva mehikasvisuku.


title: Sarviot

text: Sarviot ovat monivuotisia, sukkulenttisia ja haarovia ruohoja, joiden varret ovat pystyjä, nelisärmäisiä ja kaljuja. Lehdet ovat pieniä ja pian karisevia. Kukat sijaitsevat yksittäin tai muutama- tai monikukkaisissa perättömissä viuhkoissa varren sivulla tai monikukkaisissa kukinnoissa varren päässä. Verhiö on viisiosainen, liuskat ovat soikeita tai tasasoukkia ja keihästyvisiä. Teriö on purppuranvärinen tai kellertävä ja purppuraviiruinen, ratasmainen tai leveän kellomainen ja viisiliuskainen. Teriöön liittyy myös kaksinkertainen lisäteriö (corona), joka kiinnittyy heteiden muodostamaan pylvääseen. Se on lyhyt ja nousee teriön tyveltä; ponsissa ei ole lisäkkeitä. Kummassakin ponnen puolikkaassa on siitepölyä massamaisena esiintymänä. Hedelmä on tuppilo, 9-11 cm pitkä, lyhyen linssimäinen ja sileä.


title: Sarviot

text: Sarviot ovat levinneet Afrikkaan, Espanjaan, Arabiaan, Lähi-Itään, Pakistaniin ja Intiaan.


title: Sarviot

text: Sarvioiden sukuun kuuluu noin sata lajia.


title: Sarviot

text: Lajeja:


title: Tornio–Karunki-rata

text: Tornio-Karunki-rata oli ensimmäisen maailmansodan alkuvaiheessa 1914–1915 käytössä ollut tilapäinen rautatieyhteys Torniosta Suomen puolen Karunkiin. Rata rakennettiin, koska Ruotsin puolella rautatie päättyi vuonna 1914 Ruotsin Karunkiin, ja Haaparantaan sekä Tornioon matkustajat ja tavarat täytyi sieltä kuljettaa hevoskyydillä. Ensimmäisen maailmansodan puhkeaminen elokuun alussa 1914 sai aikaan sen, että Torniosta tuli Venäjän keisarikunnan ainoa toimiva maayhteys Länsi-Eurooppaan. Matkustaja- ja tavaraliikenne kasvoi niin suureksi, että tilanteeseen oli saatava nopea ratkaisu.


title: Tornio–Karunki-rata

text: Tornio-Karunki-radan rakentaminen aloitettiin 1 900 miehen voimin syksyllä 1914 ilman mitään virallisia päätöksiä ja suunnitelmia. 27 kilometriä pitkällä ratalinjalla tehtiin vain välttämättömät pengerrystyöt ja kiskot laskettiin suoraan routaantuneen maan päälle sen jälkeen kun pinta oli tasattu sorastamalla. Rata valmistui siksi jo kahdessa kuukaudessa, ja se otettiin käyttöön joulukuussa 1914. Ensimmäinen juna Torniosta Karunkiin lähti 5. tammikuuta 1915, ja säännöllinen liikenne alkoi 19. tammikuuta 1915. Junat alkoivat kulkea Karungista suoraan Pietariin saakka ja Karunkiin rakennettiin nopeasti myös tilapäinen asemarakennus ja suuri lautarakenteinen tavaramakasiini, johon mahtui 30 tavaravaunua. Tornionjoen jäälle tehtiin kauttakulkutie matkustajille ja tavaroita Ruotsin puolelta Suomeen kuljettaville hevosille. Tavaraliikenne kasvoi talvella niin suureksi, että Karunkiin täytyi rakentaa vielä lisäksi 600 metriä pitkä ja 10 metriä ulkovarasto tavaroiden säilyttämistä varten. Tavaroiden siirtoa ja lastausta varten tarvittiin työvoimaa, ja työväkeä tulikin Karunkiin Pohjois-Suomen alueelta suuria joukkoja. Kevään aikana Karungin kautta rajan ylitti 120 000 matkustajaa, tavarajunia kulki toistakymmentä päivässä ja matkustajajunia kolme päivässä. Tavaravaunuja lastattiin Karungissa vuorokaudessa keskimäärin 150 kappaletta.


title: Tornio–Karunki-rata

text: Karungin radan liikenne loppui toukokuussa 1915, kun roudan sulamisen jälkeen junaliikenne kävi mahdottomaksi ja kiskotus jouduttiin purkamaan. Radalle ei ollut enää tarvettakaan, kun Ruotsin puolella valmistui kesäkuussa 1915 ratayhteys Ruotsin Karungista Haaparantaan. Pysyvä rautatie Torniosta Karunkiin valmistui 1923, ja se muodostaa osan nykyistä Kolarin rataa. Karungin entisen aseman paikalla paljastettiin kesällä 2011 radan muistopaasi.


title: Frédérik Gauthier

text: Frédérik Gauthier (s. 26. huhtikuuta 1995 Laval, Québec, Kanada) on kanadalainen jääkiekkohyökkääjä, joka pelaa NHL-joukkue Toronto Maple Leafsin organisaatiossa. Maple Leafs varasi hänet ensimmäisellä kierroksella 21. pelaajana vuonna .


title: Frédérik Gauthier

text: Gauthier aloitti jääkiekkoilun St-Linissa. Sittemmin hän pelasi Québecin paikallisia juniorisarjoja Collège Esther-Blondin Phénixissa vuodet 2010–2012. Kaudella 2010–2011 Gauthier edusti myös Québecia Kanadan talvikisoissa voittaen hopeaa. QMJHL-joukkue Rimouski Océanic varasi hänet 40. pelaajana kesällä 2011. Kaudella 2011–2012 Gauthier oli Phénixin paras psekä runkosarjassa että pudotuspeleissä. Hän voitti kauden päätteeksi QAAA:n mestaruuden, palkittiin sarjan arvokkaimpana pelaajana ja valittiin ensimmäiseen tähdistökentälliseen. Phénix eteni Telus Cupiin, joka päättyi hopeaan. Gauthier valittiin turnauksen arvokkaimmaksi pelaajaksi ja tähdistökentälliseen. Youngstown Penguins varasi hänet yhdeksäntenä pelaajana USHL:n varaustilaisuudessa 2012.


title: Frédérik Gauthier

text: Kaudeksi 2012–2013 Gauthier siirtyi Rimouski Océaniciin. Hänen tulokaskautensa QMJHL:ssä toi 66 runkosarjaottelussa tehot 22+38=60 sekä kuudessa playoff-ottelussa kaksi syöttöpistettä. Gauthier valittiin kauden päätteeksi liigan tulokkaiden tähdistökentälliseen ja hän pelasi kauden aikana myös CHL Top Prospects Gamessa. Toronto Maple Leafs varasi Gauthier’n ensimmäisellä kierroksella 21. pelaajana . Hän teki saman vuoden marraskuussa kolmivuotisen tulokassopimuksen joukkueen kanssa. Syksyn 2014 harjoitusleirin jälkeen Maple Leafs lähetti Gauthier'n taas Océaniciin, jonka varakapteeniksi hän nousi.


title: Frédérik Gauthier

text: Ammattilaisuransa ensimmäisen sopimuskautensa Gauthier aloitti kaudella 2015–2016. Hän pelasi pääosin Maple Leafsin varmiseurassa Toronto Marliesissa, mutta pääsi maaliskuussa pelaamaan myös NHL-debyytinsä.


title: Frédérik Gauthier

text: Gauthier pelasi alle 20-vuotiaiden MM-kilpailuissa vuosina 2014 ja 2015, joista jälkimmäinen turnaus päättyi maailmanmestaruuteen. Hän pelasi myös alle 18-vuotiaiden MM-kilpailuissa vuonna 2013, jolloin Gauthier voitti maailmanmestaruuden. Hän edusti myös Canada Québecin joukkuetta World U-17 Hockey Challengessa vuonna 2012.


title: Frédérik Gauthier

text: Gauthier on pelipaikaltaan keskushyökkääjä. Isokokoisen Gauthier'n vahvuuksiin kuuluu luistelu, kahden suunnan pelaaminen, fyysisyys, pelikäsitys, alivoimapelaaminen ja aloittaminen. Hän kuitenkin toisinaan tyytyy varsin helppoihin ratkaisuihin, eikä luota luovuuteensa kiekon kanssa tarpeeksi. Hänen tulisi myös käyttää kokoaan paremmin hyväkseen.


title: Suit (kansa)

text: Suit tai shuit ovat yksi Kiinan Kiinan virallisesti tunnustamista 55:tä etnisestä vähemmistöstä. Vuoden 2000 väestönlaskennan mukaan heitä oli yhteensä 406 902. Vuoden 2010 väestönlaskennassa väestöryhmän kooksi kirjattiin 411 847. Suin kieli kuuluu sinotiibetiläisiin kieliin. Suiden omankielinen nimi "Ai Sui" tarkoittaa vesikansaa.


title: Suit (kansa)

text: Suiden suuri valtaosa asuu Helmijoen sivuhaarjoen Long- ja Duliujokien yläjuoksuilla. Noin 60 % asuu Qiannanin autonomisen prefektuurin Sandun suiden autonomisessa piirikunnassa Guizhoussa. Muualla Guizhoussa heitä asuu myös Rongjiangin, Libon, Dushanin, Duyunin ja Lipingin piirikunnissa. Guangxin autonomisen alueen puolella heitä asuu Nandanin ja Rongshuin piirikunnissa.


title: Suit (kansa)

text: Historioitsijoiden ja arkeologien mukaan suit polveutuvat historiallisesta louyueista eli liaoista. Suit ottivat oman nimityksensä käyttöön erottuakseen muista kansoista Ming-dynastian aikana 1200-1300-luvuilla. Näihin aikoihin he siirtyivät myös kaskiviljelystä han-kiinalaisilta omaksuttuun tapaan viljellä riisiä vedellä peitetyillä pelloilla. Han-kiinalaiset maanomistajat omistivat tavallisesti maan, jolla suit olivat vuokraviljelijöinä. Tilanne muuttui sittemmin Kiinan kommunistien noustua valtaan 1949 ja heidän toimeenpantuaan maatilojen kollektivisoimisen vuonna 1956.


title: Suit (kansa)

text: Suit ovat maanviljelijöitä ja he kasvattavat esimerkiksi riisiä, vehnää, rapsia, appelsiineja, sitruunoja ja muita hedelmiä. Proteiinia on saatu puolestaan kalastamalla. Suit ovat perinteisesti puhuneet suin kieltä, mutta kiina on sittemmin vallannut alaa etenkin nuoremman sukupolven keskuudessa. Myös suurin osa suita äidinkielenään puhuvista osaa kiinaa. Suilla on oma kirjoitusjärjestelmänsä, mutta sitä käytetään lähinnä uskonnollisissa menoissa. Uskonnoista suit harjoittavat buddhalaisuutta, taolaisuutta ja animismia. Muutamat tuhannet heistä ovat kääntyneet kristinuskoon protestanttisten ja katolilaisten lähetyssaarnaajien vaikutuksesta 1800- ja 1900-luvuilla.


title: The Satanist

text: The Satanist on puolalaisen blackened death metal -yhtye Behemothin kymmenes studioalbumi. Se julkaistiin 3. helmikuuta 2014 levymerkillä Nuclear Blast. Yhtyeen keulahahmon Nergalin mukaan The Satanist on yhtyeen parhaiten toteutettu albumi, osittain vuosina 2010–2011 kärsimänsä leukemian inspiroimana.


title: The Satanist

text: Albumi debytoi Suomen virallisen lista sijalla 7.


title: The Satanist

text: Kaikki kappaleet kirjoittanut Nergal sekä sovittanut Behemoth.


title: Bruce Arians

text: Bruce Arians (s. 3. lokakuuta 1952 Paterson, New Jersey) on yhdysvaltalainen amerikkalaisen jalkapallon valmentaja. Hän toimii NFL:n Tampa Bay Buccaneersin päävalmentajana. Arians toimi vuosina 2013-2017 Arizona Cardinalsin päävalmentajana NFL:ssä ja vuosina 1983-1988 Templen yliopiston päävalmentajana.


title: Bruce Arians

text: Arians opiskeli Virginia teknillisessä yliopistossa ja pelasi yliopiston joukkueessa pelinrakentajana. Ennen suuntautumista valmentajan uralle hänellä oli suunnitelmana ryhtyä liikunnanopettajaksi. Arians jatkoi valmistumisensa jälkeen valmentajana Virginian teknillisessä yliopistossa. Sieltä hän päätyi Mississippin osavaltionyliopiston ja Alabaman yliopiston kautta Templen yliopiston päävalmentajaksi vuonna 1983. Arians oli tuolloin vain 30-vuotias ja samalla yliopistosarjojen nuorin päävalmentaja. Hän toimi Templen päävalmentajana kuusi kautta.


title: Bruce Arians

text: Vuodesta 1989 lähtien Arians toimi apuvalmentajana lähinnä NFL-tasolla. Kaudella 2012 hän toimi Indianapolis Coltsin väliaikaisena päävalmentajana, kun päävalmentaja Chuck Pagano oli sivussa syöpähoitojen takia. Ariansin johdolla joukkue hävisi kahdestatoista ottelusta vain kolme ja pääsi pudotuspeleihin. Arians valittiin kauden päätteeksi NFL:n vuoden valmentajaksi. Tammikuussa 2013 hän teki nelivuotisen päävalmentajapestin Arizona Cardinalsin. Joukkue pärjäsi Ariansin komennossa varsin hyvin. Cardinals voitti runkosarjassa 49 ottelua 80:sta viiden kauden aikana ja selvisi pudotuspeleihin kahdesti. Kaudella 2015 joukkue selvisi NFC:n konferenssifinaaliin. Kesällä 2017 Arians joutui munuaissyöpäleikkaukseen. Hän oli aiemmin sairastanut eturauhassyövän ja ollut ihosypäleikkauksessa. Kauden 2017 päätteeksi 65-vuotias Arians ilmoitti siirtyvänsä eläkkeelle. Päätös piti kuitenkin vain vuoden ja tammikuussa 2019 Arians palasi NFL:ään. Tällä kertaa Tampa Bay Buccaneersin päävalmentajaksi.


title: Koistinen Kantele

text: Koistinen Kantele on Pohjois-Karjalan Rääkkylässä toimiva suomalainen kanteleita valmistava soitinrakentajayritys. Se kertoo toimintahistoriansa alkaneen vuonna 1957, jolloin luotsi Otto Koistinen, vuonna 2010 kantelemestariksi nimetty kanteleenrakentaja valmisti ensimmäisen kanteleensa. Pian Otto Koistinen voitti jo kanteleenrakentamiskilpailuja ja sai kannustusta työlleen tunnetuilta kanteleensoittajilta, kuten Martti Pokelalta.


title: Thaimaan vallankaappaus 2014

text: Thaimaan vallankaappaus 2014 viittaa Thaimaan armeijan suorittamaan vallankaappaukseen 22. toukokuuta 2014. Vallankaappauksessa armeijaa johtanut kenraali Prayut Chan-o-cha syrjäytti vt. pääministeri Niwatthamrong Boonsongpaisanin hallituksen.


title: Thaimaan vallankaappaus 2014

text: Vuoden 2014 vallankaappaus juontaa juurensa poliittiseen kahtiajakoon Thaimaassa, joka taas alkoi kun entinen pääministeri Thaksin Shinawatra syrjäytettiin armeijan aikaisemmassa vallankaappauksessa vuonna 2006. Thaksin sisko Yingluck Shinawatra nousi pääministeriksi voitettuaan parlamenttivaalit vuonna 2011. Thaksin poliittiset vastustajat uskoivat maanpaossa olleen Thaksin vaikuttavan maan asioihin edelleen siskonsa kautta. Suuremmat mielenosoitukset puhkesivat, kun parlamentin alahuoneessa vietiin läpi laki armahduslaista, joka sen kriitikoiden mukaan mahdollistaisi Thaksin paluun Thaimaahan. Tilanne kärjistyi entisestään, kun perustuslakituomioistuin erotti Yingluckin virastaan toukokuussa 2014.


title: Thaimaan vallankaappaus 2014

text: Mielenosoittajat jakautuivat hallituksen vastustajiin ja kannattajiin. Hallituksen vastaisia mielenosoittajia johti Suthep Thaugsuban. Hallitusta tukeneet niin sanotut punapaidat osoittivat myös mieltään Jatuporn Prompanin johdolla.


title: Thaimaan vallankaappaus 2014

text: Thaimaan armeija suoritti vallankaappauksen 22. toukokuuta. Sotilaat eristivät rakennuksen Bangkokissa, jossa eri puolueiden edustajat olivat pitäneet tapaamista. Vähän tämän jälkeen kenraali Prayut Chan-o-cha piti televisioidun puheen, jossa hän ilmoitti armeijan "palauttavan maan normaalitilaan". Samana päivänä julistettiin ulkonaliikkumiskielto kello ilta 10:n ja aamu 5:n välille. Samoin yli viiden henkilön kokoontumiset kiellettiin. Sotilaat myös hajottivat hallituksen vastaisten että näiden tukijoiden mielenosoittajien leirit. Neuvotteluissa olleet poliittisten puolueiden edustajat pidätettiin.


title: Thaimaan vallankaappaus 2014

text: Vallankaappauksen jälkeen sotilasjuntta nimitti väliaikaisen hallinnon johtoon 200 henkilöä, joista suurella osalla on armeijatausta. Mukana on myös Thaksin Shinawatran vastustajia. Ulkomaat ovat painostaneet junttaa järjestämään demokraattiset vaalit. Väliaikaishallinnon julkaiseman aikataulun mukaan Thaimaassa on tarkoitus järjestää yleiset vaalit vuoden 2015 aikana.


title: Groznyin hyökkäys 2014

text: Groznyin hyökkäys 2014 sattui 4. joulukuuta 2014, kun separatistisen Kaukasian emiraatin jäsenet hyökkäsivät poliisiasemalle Groznyissä ja linnoittautuivat tämän jälkeen useaan rakennukseen taistellen paikallisten turvallisuusjoukkojen kanssa.


title: Groznyin hyökkäys 2014

text: Hyökkääjät saapuivat kolmella autolla tiukasti vartioituun Groznyihin kello yhdeltä yöllä, jolloin he tulittivat liikennepoliisin tarkastuspistettä surmaten kolme liikennepoliisia. Tämän jälkeen hyökkääjät saapuivat Groznyin lehdistötalolle, joka tuhoutui myöhemmin päivällä tulipalossa. Hyökkääjistä kuusi kuoli lehdistötalolla. Myöhemmin he ottivat haltuunsa myös koulurakennuksen, jossa ei kuitenkaan tapahtumien aikana ollut oppilaita. Venäjän televisio esitti turvallisuusjoukkojen tulitusta rakennusta vastaan automaattiasein ja singoin.


title: Groznyin hyökkäys 2014

text: Hyökkäyksen tekijöiksi ilmoittautuivat Kavkaz Center -verkkosivuilla julkaistulla videolla Kaukasian emiraatin jäsenet, jotka sanoivat kyseessä olleen koston musliminaisten alistamisesta. Hyökkäys tehtiin päivää ennen Tšetšenian ensimmäisen sodan alkamisen 20-vuotispäivää. Samalla videolla hyökkäyksen kerrotaan tehdyn Aslan Byutukayevin käskystä. Venäläislähteiden mukaan yhteenotossa kuoli 10 turvallisuusjoukkojen jäsentä ja haavoittui 28. Tšetšenian presidentti Ramzan Kadyrov ilmoitti yhdeksän hyökkääjän kuolleen.


title: Ruotsi–Suomi-jääpallomaaottelu 1940

text: Ruotsi–Suomi-jääpallomaaottelu 1940 pelattiin talvisodan aikana 11. helmikuuta 1940 Tukholman olympiastadionilla. Kyseessä oli hyväntekeväisyysottelu, jolla ruotsalaiset keräsivät varoja sotaa käyvän naapurimaansa tukemiseksi. Kaksi päivää myöhemmin Suomi pelasi vastaavan ottelun myös Norjaa vastaan Oslossa.


title: Ruotsi–Suomi-jääpallomaaottelu 1940

text: Ajatuksen ottelun järjestämisestä esitti tammikuun alussa tunnettu ruotsalainen urheilutoimittaja Torsten Tegnér ja sen valmistelut aloitettiin välittömästi. Koska myös Norjassa päätettiin pelata yksi ottelu, valittiin järjestelykomitean johtoon Ruotsin kruununprinssin Gustaf Adolf lisäksi Norjan kruununprinssi Olav. Otteluiden tuotto oli tarkoitus lahjoittaa Suomen Punaisen Ristin kautta sotainvalideille. Suomen joukkueen matka- ja majoituskustannukset sekä muut menot saatiin lahjoituksina yksityisiltä.


title: Ruotsi–Suomi-jääpallomaaottelu 1940

text: Tukholmassa järjestetyn maaottelun tunnuslauseeksi muodostui "Finlands sak är vår" eli "Suomen asia on meidän". Se radioitiin sekä Suomeen että Ruotsiin ja myös radiokuuntelijoilla oli molemmissa maissa mahdollisuus osallistua keräykseen. Pääsyliput maksoivat viisi kruunua ja erikoista oli, että sen ostivat myös kaikki ottelun aikana stadionilla työskennelleet mukaan lukien tiedotusvälineiden edustajat. Tapahtuma alkoi kansallislauluilla, jonka jälkeen näyttelijä Ella Eronen lausui Maamme-laulun suomeksi ja ruotsiksi. Häntä alettiin tämän johdosta kutsumaan "Suomen sinivalkoiseksi ääneksi". Järjestelytoimikuntaa johtaneen kruununprinssi Gustaf Adolfin lisäksi ottelua olivat kuninkaallisista seuraamassa myös Ruotsin kuningas Kustaa V sekä prinssi Eugen.


title: Ruotsi–Suomi-jääpallomaaottelu 1940

text: Suomen omat jääpallosarjat oli kaudella 1939–1940 luonnollisesti peruttu sodan vuoksi ja joukkue koostui pelaajista, jotka saapuivat otteluun suoraan rintamalta. Se päättyi lopulta Ruotsin voittoon maalein 2–1. Ottelun aikana pakkasta oli 17 astetta, mutta siitä huolimatta stadionille kerääntyi 6 344 katsojaa. Kaikki lipun ostaneet eivät kuitenkaan saapuneet paikalle, sillä ottelu oli myyty loppuun jo paria viikkoa aikaisemmin. Suomen joukkueen valmentajana toimi Max Viinioksa, pelaajien joukossa olivat muun muassa Ernst Grönlund, Frans Karjagin, Reino Lindroos, Risto Rinne ja Sakari Salo. Ottelun poikkeuksellisesta luonteesta johtuen mukaan valittiin myös Työväen Urheiluliiton joukkueiden pelaajia, vaikka yleensä tuohon aikaan Suomen maajoukkue koostui pelkästään Suomen Palloliiton pelaajista. Joukkueenjohtajina toimivat SPL:n ja TUL:n puheenjohtajat Erik von Frenckell ja Urho Rinne. Kyseessä oli kaikkiaan 22. Suomen ja Ruotsin välinen jääpallomaaottelu.


title: Ruotsi–Suomi-jääpallomaaottelu 1940

text: Norjan ja Suomen välinen kohtaaminen pelattiin Oslon Bisletillä 13. helmikuuta. 20 asteen pakkasessa pelattu ottelu päättyi Suomen 2–1-voittoon. Kyseessä oli kaikkien aikojen ensimmäinen Suomen ja Norjan keskinäinen maaottelu. Peliä oli seuraamassa 11 000 katsojaa.


title: Ruotsi–Suomi-jääpallomaaottelu 1940

text: Radiokuuntelijoilta saadut lahjoitukset mukaan lukien Tukholman ottelutapahtuman tuotto oli 475 000 kruunua eli noin 5,6 miljoonaa markkaa, nykyrahassa lähes 1,6 miljoonaa euroa. Yleisradio järjesti samaan aikaan Suomessa keräyksen, jonka tuotto oli 8,2 miljoonaa markkaa. Kun Norjasta saatiin vielä 583 000 markkaa, muodostui koko keräyksen tuotoksi noin 14,5 miljoonaa markkaa, joka nykyrahassa on 4,1 miljoonaa euroa. Suomessa ja Ruotsissa kerätyt varat luovutettiin sotainvalidien hyväksi, Norjasta saadut puolestaan ohjattiin Urheilutoimittajien kerhon kautta puutteeseen joutuneitten urheilijoitten perheille.


title: Torsten Tegnér

text: Torsten Elof Kristoffer Tegnér (6. joulukuuta 1888 Tukholma – 10. kesäkuuta 1977) oli ruotsalainen urheilutoimittaja ja urheilujohtaja. Hän on yksi Ruotsin kaikkien aikojen legendaarisimmista urheilutoimittajista, joka harrasti myös itse useita eri lajeja, muun muassa jääpalloa ja jääkiekkoa. Vuonna 1915 Tegnér hankki omistukseena urheilulehti "Idrottsbladetin", jonka päätoimittajana hän toimi vuoteen 1966 saakka.


title: Torsten Tegnér

text: Tegnér voitti jääpallon Ruotsin mestaruuden Tukholman AIK:n riveissä vuosina 1909 ja 1914. Maaliskuussa 1923 hän pelasi ensimmäinen jääkiekkomaaottelunsa Ruotsin jääkiekkomaajoukkueessa, edustaessaan maataan Antwerpenin EM-kisoissa. Hän oli kaikkien aikojen vanhin Ruotsin maajoukkueessa debytoinut pelaaja, kunnes ennätyksen rikkoi Johan Åkerman vuonna 2007.


title: Torsten Tegnér

text: Torsten Tegnérin äiti oli tunnettu lastenlaulujen säveltäjä Alice Tegnér ja 1800-luvun alussa vaikuttanut kirjailija ja piispa Esaias Tegnér puolestaan hänen isoisänsä isä.


title: Khotongit

text: Khotongit tai khotonit ovat pieni mongolien etninen alaryhmä pääasiassa Mongolian Uvsin provinsissa. Muutamia satoja saattaa elää edelleen myös Kiinan Sisä-Mongolian puolella. Khotongit ovat uskonnoltaan muslimeja ja he polveutuvat turkinsukuisista kansoista.


title: Khotongit

text: Khotongit polveutuvat džungaarien sotavangeiksi ottamista Keski-Aasian asukkaista. Vangeiksi jäi Ošin ja Buharan kaupunkien asukkaita, sekä kazakkeja ja kirgiisejä. He kuuluivat orjina mongoliprinssille, joka antautuessaan Qing-dynastialle vuonna 1753 sai maa-alueita Uvsin provinssista nykyisen Ulaangomin kaupungin lähistöltä. Khotongit oli sittemmin velvoitettu luovuttamaan ruhtinaalle 40 säkillistä viljaa vuosittain, sekä 11 työntekijää kesätöihin ruhtinaan palatsille. Heidät oltiin kuitenkin vapautettu muista julkisista velvoitteista. 1900-luvulle tultaessa khotongit asuivat mongolien tapaan jurtissa ja he puhuivat oiraatin kieltä. He kuitenkin välttelivät sekoittumista mongolien kanssa ja esimerkiksi mongolijurtissa pidettyjen buddhalaisten patsaiden sijaan khotongit pitivät esillä otteita Koraanista.


title: Khotongit

text: Vuonna 1989 Mongoliassa oli 6 100 khotongia. Tuolloin vain 6,6 % heistä toimi toimihenkilötehtävissä, mikä oli suhteellisesti vähiten kaikista mongolien etnisistä alaryhmistä Mongoliassa.


title: Mei Lanfang

text: Mei Lanfang (22. lokakuuta 1894–8. elokuuta 1961) oli kiinalainen näyttelijä, joka tunnetaan erityisesti Peking-oopperasta ja sen tekemisestä tunnetuksi ulkomailla. Kuten muutkin miesnäyttelijät hänen aikanaan, hän esitti lähinnä naisrooleja. Häntä on luonnehdittu yhdeksi merkittävimmistä Kiinan historian laulaja-näyttelijä-tanssijoista.


title: Mei Lanfang

text: Mei Lanfang syntyi Taizhoussa Jiangsun provinsissa tunnettuun oopperalaulajien sukuun. Hän alkoi opiskella Peking-oopperaa kahdeksanvuotiaana ja esiintyi ensimmäisen kerran yleisölle 12-vuotiaana. 14-vuotiaana hän saavutti jo mainetta kiertäessään esityksissä Shanghaissa ja muualla Kiinassa. Hän toi Peking-oopperan myös ulkomaille esiintyen Japanissa vuosina 1919 ja 1924, Yhdysvalloissa vuonna 1930 ja Neuvostoliitossa vuosina 1932 ja 1935. Japanin hyökättyä Kiinaan vuonna 1937 Mei lopetti esiintymisen vastalauseena Japanin toimille ja asettui Hongkongiin. Myöhemmin hän kuitenkin vielä palasi Kiinaan vuonna 1946 ja esiintyi näyttämöillä ja elokuvissa aina kuolemaansa saakka.


title: Atlas Elektronik

text: Atlas Elektronik GmbH on merenkulun järjestelmiin ja niiden elektroniikkaan keskittynyt yritys, jonka kotipaikka on Bremenissä Saksassa. Sen ydinalueita ovat sukellusveneiden sulautetut kaikuluotaimet sekä raskaat torpedot.


title: Atlas Elektronik

text: Yritys oli BAE Systemsin tytäryhtiö joulukuuhun 2005, jolloin se myytiin ThyssenKruppille ja EADSille.


title: Atlas Elektronik

text: Ennen vuotta 2003 yhtiö kuului STN Atlas Elektronikiin, joka oli Rheinmetallin ja BAE Systemsin yhteisyritys. Vuonna 2003 yhtiö jaettiin, jolloin Rheinmetallille siirtyivät maatoiminnot Rheinmetall Defence Electronicsina ja BAE:lle merenkulkutoiminnot vanhan nimen Atlas Elektronik alla.


title: Atlas Elektronik

text: Vuonna 2005 BAE Systems ilmoitti halustaan myydä yhtiön. Pääehdokkaina ostolle olivat ThyssenKrupp/EADS, Thales Group ja L-3 Communications. BAE Systems ilmoitti 30. joulukuuta ThyssenKrupp/EADS:n 145 miljoonan euron tarjouksen tulleen hyväksytyksi. Yhtiön omistus jaettiin suhteessa 60% ThyssenKruppille ja 40% EADS:lle.


title: Truly Fine Citizen

text: Truly Fine Citizen on Moby Grapen neljäs studioalbumi. Se julkaistiin vuonna 1969 levymerkillä Columbia Records.


title: Taiwanin kansallinen yliopisto

text: Taiwanin kansallinen yliopisto () on Taiwanin Taipeissa sijaitseva yliopisto. Yliopisto perustettiin vuonna 1928 ja se on kooltaan maan suurin.


title: Taiwanin kansallinen yliopisto

text: Taiwanin kansallinen yliopisto perustettiin vuonna 1928 nimellä Taihokun keisarillinen yliopisto. Taiwan oli vielä tuolloin tuolloin osa Japanin keisarikuntaa. Yliopistoon kuului sen aloittaessa toimintansa vain kaksi oppilaitosta ja 60 oppilasta. Ennen toisen maailmansodan loppua oppilaitoksia oli jo viisi ja oppilaita 382. Yliopisto sai nykyisen nimensä Japanin luovuttaessa Taiwanin Kiinan kansallismielisille vuonna 1945. Kiinalaishallinnon aikaisen yliopiston ensimmäisenä rehtorina toimi Japanissa koulutuksensa saanut Lo Tsung-lo.


title: Kerewe

text: Kerewe on Tansaniassa puhuttu bantukieli. Sitä puhutaan Mwanzan ja Maran alueilla sekä Victorianjärven alueella Ukerewen ja Maisomen saarilla. Vuonna 1987 sitä arvioitiin puhuvan äidinkielenään noin 100 000 ihmistä.


title: Kerewe

text: Tunnettuja murteita ei ole. Sanastollista samankaltaisuutta on zinzan, hayan, nyambon, nyankolen, kigan, tooron ja nyoron kielten kanssa.


title: Kutsuntapiiri

text: Kutsuntapiiri oli Suomessa käytössä ollut maantieteellinen alue asevelvollisten miesten kutsuntojen järjestämistä varten. Itsenäisessä Suomessa asevelvollisuuslaki määräsi, että isänmaan puolustamiseksi jokainen mies oli asevelvollinen. Armeijan ja laivaston vakinaisen henkilökunnan avuksi kutsuttiin vuosittain yksi väestön miespuolisten jäsenten ikäluokka eli ne miehet, jotka kutsuntavuonna täyttivät 20 vuotta. Kutsuntapiirit olivat käytössä 1901–1905 ja 1919–1932, jonka jälkeen niiden tilalle muodostettiin sotilaspiirit. Vuoden 1878 asevelvollisuuslain aikana käytössä olivat kutsunta-alueet.


title: Kutsuntapiiri

text: Vuonna 1901 annettu Suomen suuriruhtinaanmaan asevelvollisuuslaki määräsi Suomen miespuolisen väestön asevelvolliseksi. Palvelukseen kutsuttiin vain osa miehistä ja heidät määrättiin arvalla, joka täytyi ottaa vain kerran elinaikana. Arvanottoon kutsuttiin vuosittain yksi ikäluokka eli ne miehet, jotka vuoden alussa olivat 21-vuotiaita. Asevelvollisuuslain mukaan jokaisessa Suomen läänissä tuli olla yksi tai kaksi kutsuntapiiriä. Läänin kuvernöörin asiana oli laatia ehdotus läänin kutsuntapiirien lukumäärästä ja niiden alueesta. Kuvernöörien ehdotukset vahvisti keisarillisen Suomen senaatti sovittuaan asiasta sotaministerin kanssa. Asevelvollisuuslaki annettiin 12. heinäkuuta 1901 ja julistus maan jakamisesta kutsuntapiireihin julkaistiin 24. heinäkuuta 1902.


title: Kutsuntapiiri

text: Läänit oli jaettu kutsuntapiireihin seuraavasti:Kutsuntapiiriä pienempi alue asevelvollisuusasioissa oli kutsunta-alue. Yhteen kutsunta-alueeseen sai kuulua yksi tai useampi maalaiskunta tai kaupunkikunta, mutta kutsunta-alueella ei saanut olla vähempää kuin 5 000 asukasta eikä enempää kuin 50 000 asukasta. Ehdotuksen läänin jakamisesta kutsunta-alueisiin teki kuvernööri, joka sitten lähetti ehdotuksensa senaatin tutkittavaksi ja vahvistettavaksi. Muodostetuista alueista annettiin tieto sotaministerille. Samoin toimittiin, jos kutsunta-alueita muutettiin. Lisäksi kuvernöörin tehtävänä oli määrätä jokaiseen kutsunta-alueeseen kokouspaikka arvanoton ja katsastuksen toimittamista varten.


title: Kutsuntapiiri

text: Jokaisessa kutsuntapiirissä oli piiritoimisto asevelvollisuusasioita varten. Piiritoimiston puheenjohtajana toimi piirisotilaspäällikkö ja jäseninä yksi sotilaspäällikkökunnan määräämä upseeri, yksi kuvernöörin määräämä henkilö piirin kunnallishallitusten esimiesten tai jäsenten joukosta ja kuvernöörin lainoppineista henkilöistä valitsema toimiston sihteeri. Kun piiritoimisto kokoontui kunkin kutsunta-alueen kutsuntatilaisuudessa, otettiin mukaan yksi kuvernöörin määräämä poliisivirkamies ja kolme jäsentä jokaisesta kutsunta-alueen kunnasta. Kutakin kuntaa edustavat jäsenet valitsi kunta, kuitenkin siten, että maalaiskunnan kunnallishallituksen esimies oli piiritoimiston pysyvä jäsen. Kuntaa edustavilla jäsenillä oli äänivalta ainoastaan niissä asioissa, jotka koskivat heidän omaa kuntaansa.


title: Kutsuntapiiri

text: Jokaisessa läänissä oli asevelvollisuusasioita hoitava läänintoimisto. Sen puheenjohtajana toimi kuvernööri ja jäseninä yksi sotilaspäällikkökunnan määräämä esiupseeri, lääninsihteeri, kaksi kuvernöörin määräämää kunnallishallituksen esimiestä läänistä sekä läänintoimiston sihteeri.


title: Kutsuntapiiri

text: Vuoden 1901 asevelvollisuuslaki lakkautettiin 29. maaliskuuta 1905 annetulla julistuskirjalla ja asevelvollisuus tuli uudelleen käyttöön vasta itsenäisessä Suomessa.


title: Kutsuntapiiri

text: Vuosina 1919–1923 voimassa ollut Suomen valtakunnan väliaikainen asevelvollisuuslaki sääti, että läänit jaettiin kahdeksi tai useammaksi kutsuntapiiriksi ja kutsuntapiirit jaettiin kutsunta-alueisiin. Kussakin kutsuntapiirissä oli asevelvollisuusasioita käsittelevä kutsuntatoimisto, jonka puheenjohtajana toimi upseerin arvon omaava piiripäällikkö ja sihteerinä oikeustieteellisen tutkinnon suorittanut mies. Kutsuntatilaisuuksissa kutsuntatoimistossa oli mukana yksi jäsen jokaisesta alueen kunnasta, jolloin siitä muodostui lisätty kutsuntatoimisto. Jäsenellä oli äänivalta vain omaa kuntaansa koskevissa asioissa. Jäsenen valitsi kaupungissa maistraatti ja maalaiskunnassa kunnallislautakunta. Jokaisesta kunnasta valittiin lisäksi kaksi luottamusmiestä kutsuntatilaisuuteen antamaan tietoja. Luottamusmies toimi myös jäsenen sijaisena, jos jäsenelle tuli este olla paikalla.


title: Kutsuntapiiri

text: Vuoden 1922 asevelvollisuuslaki tuli voimaan 1. huhtikuuta 1923. Sen mukaan maa jaettiin tarpeelliseen määrään kutsuntapiirejä, ne jaettiin kutsunta-alueisiin ja kutsunta-alueet tarkastusalueisiin. Säännökset kutsuntapiirin muodostamisesta pysyivät samoina kuin väliaikaisessa asevelvollisuuslaissa. Kutsuntatoimiston tehtäviksi määrättiin kutsuntaluettelon tekeminen, asevelvollisten kutsuminen määrätyiksi päiviksi tarkastettaviksi kutsunta-alueiden kokouspaikkoihin, lykkäys- ja helpotushakemusten vastaanotto, asevelvollisten neuvonta, muiden asevelvollisuuden toimeenpanoon liittyvien kysymysten käsittely ja asevelvollisten valvonta. Lisätyn kutsuntatoimiston tehtäviä olivat kutsuntaluettelon tarkastaminen ja hyväksyminen, lykkäys- ja helpotuskysymysten ratkaisu silloin kun niitä jouduttiin tutkimaan kutsuntatilaisuudessa sekä kutsuttujen henkilöiden sotapalvelukseen kelpaamisesta päättäminen.


title: Kutsuntapiiri

text: Suomi oli jaettu 1. heinäkuuta 1923 – 12. joulukuuta 1932 kutsuntapiireihin seuraavasti:


title: KNM Kaura (S315)

text: KNM Kaura (runkonumero S315) oli Norjan laivaston Kobben-luokan sukellusvene.


title: KNM Kaura (S315)

text: Alus tilattiin Thyssen Nordseewerkeltä Emdenistä Saksasta. Sen köli laskettiin 1961 ja alus laskettiin vesille 16. lokakuuta 1964. Alus valmistui 5. helmikuuta 1965.


title: KNM Kaura (S315)

text: Alus myytiin Tanskan laivastolle varaosiksi lokakuussa 1991.


title: KNM Kya (S317)

text: KNM Kya (runkonumero S317) oli Norjan laivaston Kobben-luokan sukellusvene.


title: KNM Kya (S317)

text: Alus tilattiin Thyssen Nordseewerkeltä Emdenistä Saksasta. Sen köli laskettiin 1961 ja alus laskettiin vesille 20. helmikuuta 1964. Alus valmistui 15. kesäkuuta 1964.


title: KNM Kya (S317)

text: Alus ostettiin 10. heinäkuuta 1991 Tanskan laivastolle, joka liitti sen 17. lokakuuta laivastoonsa nimellä "KDM Springeren". Kesäkuussa 1992 alus liitettiin Naton pysyvään Atlantille sijoitettuun laivasto-osastoon. Alus poistettiin palveluksesta 25. marraskuuta 2004.


title: Jukka Mönkkönen

text:
Jukka Tapani Mönkkönen (s. 16. elokuuta 1959 Kuopio) on suomalainen biofarmasian professori, joka toimii Itä-Suomen yliopiston rehtorina vuoden 2015 alusta.
Mönkkönen kirjoitti ylioppilaaksi Linnanpellon lukiosta 1978. Hän valmistui proviisoriksi Kuopion yliopistosta vuonna 1986 ja väitteli farmasian tohtoriksi vuonna 1991. Hänen englanninkielinen väitöskirjansa (1991) oli otsikoitu "The distribution of clodronate in mice and rats : interactions with splenic and hepatic phagogytic cells". Hän on ollut vuodesta 1994 Kuopion yliopiston dosentti ja vuodesta 1995 Helsingin yliopiston dosentti.


title: Jukka Mönkkönen

text:
Mönkkönen töyskenteli Kuopion yliopistolla assistenttina ja tutkijana (1986–1990) ja biofarmasian yliassistenttina (1990–1998). Vuosina 1991-1992 hän oli post doc -tutkijana Yhdysvalloissa Wisconsinin yliopistolla. Hän hoiti Kuopion yliopiston farmasian teknologian apulaisprofessuuria viransijaisena ja määräaikaisena 1993–1995,
oli erikoistutkijana 1996–1997 ja biofarmasian määräaikaisena apulaisprofessorina 1998–1999 sekä vuodesta 1999 lähtien professorina. Mönkkönen on toiminut myös Kuopion yliopiston farmaseuttisen tiedekunnan dekaanina, Itä-Suomen yliopiston terveystieteiden tiedekunnan dekaanina sekä vuosina 2012–2014 Itä-Suomen yliopiston akateeminen rehtorina.


title: Jukka Mönkkönen

text: Mönkkönen on Sivistystyönantajien hallituksen puheenjohtaja. Hän aloitti Elinkeinoelämän keskusliiton hallituksessa vuonna 2016.


title: Jukka Mönkkönen

text: Tutkimustyössään Mönkkönen on tutkinut muun muassa luuaineenvaihduntaan vaikuttavien lääkkeiden (bisfosfonaatien) molekyylifarmakologiaa ja lääkeaineiden imeytymisen mekanismeja.


title: P-Kloorinitrobentseeni

text: p-Kloorinitrobentseeni eli 1-kloori-4-nitrobentseeni tai 4-kloori-1-nitrobentseeni (CHClNO) on bentseenin kloorattu ja nitrattu johdannainen. Yhdistettä käytetään orgaanisen kemian synteeseissä valmistettaessa väri- ja lääkeaineita. p-Kloorinitrobentseenin isomeereja ovat o- ja m-kloorinitrobentseenit.


title: P-Kloorinitrobentseeni

text: Huoneenlämpötilassa p-kloorinitrobentseeni on keltaista kiteistä ainetta. Yhdiste ei käytännöllisesti katsoen liukene veteen, mutta liukenee paremmin orgaanisiin liuottimiin kuten etanoliin, dietyylieetteriin, asetoniin ja tolueeniin. Yhdisteen nitroryhmä voidaan pelkistää vedyttämällä aminoryhmäksi. Koska kloori- ja nitroryhmät sijaitsevat toisiinsa nähden para-asemassa voi yhdisteelle tapahtua nukleofiilinen aromaattinen substituutioreaktio, jossa klooriatomi korvautuu jollain toisella nukleofiililla, kuten hydroksidi-ionilla, alkoksidi-ionilla, ammoniakilla tai amiinilla.


title: P-Kloorinitrobentseeni

text: p-Kloorinitrobentseeniä valmistetaan nitraamalla klooribentseeniä väkevän rikkihapon ja typpihapon seoksella. Tässä reaktiossa syntyy myös o-kloorinitrobentseeniä ja nämä isomeerit voidaan erottaa toisistaan kiteyttämällä ja tislaamalla alipaineessa.


title: P-Kloorinitrobentseeni

text: p-Kloorinitrobentseeniä käytetään värien, värien valmistuksessa tarvittavien yhdisteiden ja lääkeaineiden valmistamiseen. Siitä valmistetaan muun muassa p-kloorianiliinia, p-nitroaniliinia, p-nitrofenolia, lääkkeinä käytettäviä dapsonia, albendatsolia ja troglitatsonia, rikkaruohomyrkkynä käytettävää nitrofeenia ja kumien hapettumisenestoaineiden valmistuksessa käytettävää p-nitrodifenyyliamiinia.


title: Katarat

text: Katarat ("Catharanthus") on kasvisuku, joka kuuluu oleanterikasvien heimoon.


title: Katarat

text: Katarat ovat pystykasvuisia monivuotisruohoja, tyvestään usein puutuvia. Kasvin neste on vetistä. Lehtiasento on vastakkainen, ja lehdet ovat lyhytruotisia, pehmeä- tai hieman nahkealapaisia ja ehyitä. Korvakkeet ovat rauhasmaisia. Kukat ovat sijainniltaan varsipäätteisiä (terminaalisia) tai lehtihankaisia (aksillaarisia) ja yksittäisiä tai harvoin kaksi- tai kolmikukkaisissa viuhkoissa. Verholehdet ovat pieniä, kapean pitkänomaisia, neulamaisia ja rauhasettomia. Teriö on väriltään purppurainen, punainen, vaaleanpunainen tai valkoinen ja laiteeltaan laakea; putki on kalju tai vähäkarvainen, nielu kuroutunut, villakarvainen tai samettimainen. Teriöliuskat ovat vinosti soikeita, limittäin vasemmalle ja teräväkärkisiä. Heteet kiinnittyvät teriötorven laajaan osaan; ponnet ovat erillisiä, pitkänomaisia ja tylppätyvisiä. Pohjuskehrässä on kaksi rauhasta. Emejä on kaksi ja niissä runsaasti siemenaiheita. Vartalo on rihmamainen, sen kärki on lieriömäinen ja siinä hyytelömäinen röyhelö. Kummastakin emistä kehittyy lieriömäinen ja teräväkärkinen tuppilo. Siemenet ovat mustia, pitkänomaisia ja ryppyisiä.


title: Katarat

text: Suvun kahdeksasta lajista seitsemän on endeemisiä eli kotoperäisiä Madagaskarissa; yksi laji on rajoittunut Intiaan ja Sri Lankaan.


title: Katarat

text: Kataralajit:


title: 20 Granite Creek

text: 20 Granite Creek on Moby Grapen viides studioalbumi. Se julkaistiin vuonna 1971 levymerkillä Reprise.


title: Edurne

text: Edurne García Almagro, tunnetaan paremmin nimellä Edurne, (s. 22. joulukuuta 1985 Madrid) on espanjalainen laulaja, näyttelijä ja juontaja. Hän nousi julkisuuteen vuonna 2005 "Operación Triunfo" -kykyjenetsintäkilpailun kautta.


title: Edurne

text: Edurne edusti Espanjaa vuoden 2015 Eurovision laulukilpailussa kappaleellaan ”Amanecer”.


title: Edurne

text: Edurne on seurustellut vuodesta 2010 lähtien espanjalaisen jalkapallomaalivahdin David de Gean kanssa.


title: Quicksilver Messenger Service (albumi)

text: Quicksilver Messenger Service on Quicksilver Messenger Servicen debyyttialbumi. Se julkaistiin vuonna 1968 levymerkillä Capitol Records.


title: Surmanpuut

text: Surmanpuut ("Cerbera") on trooppinen kasvisuku oleanterikasvien heimossa.


title: Surmanpuut

text: Surmanpuut ovat maitiaisnesteellisiä ja tukevaoksaisia puita, joiden lehdet ovat vuorottaisesti (kierteisesti). Lavassa on 20-30 sivusuoniparia, jotka lähtevät keskisuonesta lähes suorakulmaisesti.


title: Surmanpuut

text: Kukkaviuhkot ovat varsipäätteisiä ja pitkäperäisiä. Kukan verhiö on syväliuskainen eikä sen sisäpinnalla ole rauhasia. Teriö on valkoinen ja suppilomainen, nielustaan hieman laajentunut, harjanteinen tai siinä on viisi karvaista suomua. Teriön liuskat ovat leveitä ja limittäisiä vasemmalle. Heteet kiinnittyvät teriön nieluun, ja ponnet ovat kapean pitkänomaisia, teräväkärkisiä, vartalon kärjestä erillisiä, ja ponnenpuoliskot (teekat) ovat pyöreätyvisiä. Kehrä puuttuu. Emejä on kaksi, kummassakin neljä siemenaihetta. Vartalo on rihmamainen, kärjestään laajentunut. Luotti on lyhyesti kaksijakoinen.


title: Surmanpuut

text: Hedelmä on kookas, soikea tai pallomainen luumarja, jossa on yksi tai kaksi lokeroa ja paksu, puusyinen endokarppi (seinän sisäkerros). Luumarjat ovat yksittäin tai pareittain. Kummassakin lokerossa on yksi tai kaksi siivetöntä, karvatonta ja endospermitöntä siementä; alkiossa on ohuet sirkkalehdet ja hyvin lyhyt sirkkajuuri.


title: Surmanpuut

text: Surmanpuut kasvavat Afrikassa, trooppisessa Aasiassa, Australiassa ja Tyynenmeren saarilla.


title: Surmanpuut

text:
Surmanpuita on kolme lajia.
Lajeja:


title: Wiener Stadthalle

text: Wiener Stadthalle on Itävallan pääkaupungissa Wienissä sijaitseva monitoimiareena. Vuonna 1957 valmistuneella areenalla on 16 152 istumapaikkaa.


title: Wiener Stadthalle

text: Erste Bank Open -tennisturnaus on järjestetty areenalla vuosittain vuodesta 1974 lähtien. Muihin areenalla järjestettyihin suurtapahtumiin kuuluvat muun muassa viidet jääkiekon maailmanmestaruuskilpailut, uinnin lyhyen radan EM-kilpailut 2004, lentopallon EM-kilpailut 2011 ja vuoden 2015 Eurovision laulukilpailu.


title: Esko Lehto

text: Esko Tapio Lehto (s. 30. tammikuuta 1952 Kajaani) on ollut Lieksan kaupunginjohtaja vuodesta 2003. Siihen asti Lehto toimi Lieksan kaupunginsihteerinä vuodesta 1983. Sitä ennen hän toimi Kajaanissa tilapäisenä lakimiehenä, vs. apulaiskaupunginsihteerinä, vs. kansliasihteerinä, tuomiokunnan notaarina ja kanslianotaarina sekä Alajärvellä yleisenä oikeusavustajana, vs. kunnansihteerinä ja kunnansihteerinä. Hänestä tuli oikeustieteiden kandidaatti vuonna 1978 ja varatuomari vuonna 1980. Hän jäi eläkkeelle syyskuun alussa 2015.


title: Turvakalvo

text: Turvakalvo on ikkunan lasiin asennettava suojakalvo, joka tekee tavallisesta lasista huomattavasti kestävämmän ja elastisemman. Turvakalvo estää lasin hajoamisen vaarallisiksi irrallisiksi ja lentäviksi kappaleiksi, jos lasiin kohdistuu voimakas isku tai paine. Lasi menee säröille, mutta se pysyy kiinni raameissaan.


title: Turvakalvo

text: Läpinäkyvä turvakalvo antaa ihmisille ja omaisuudelle lisää suojaa vahinkojen, ilkivallan ja murtojen varalta. Turvakalvo estää tai ainakin vaikeuttaa murtautumista ikkunan kautta, vaikka sen kestävyys ei olekaan tehdasvalmisteisen, luodinkestävän panssarilasin tasoa. Maailmalla turvakalvojen käyttöön motivoivat myös maanjäristykset, hirmumyrskyt ja pommi-iskut.


title: Turvakalvo

text: Turvakalvoja asennetaan tyypillisesti esimerkiksi liikkeiden ja myymälöiden näyteikkunoihin, toimistojen ja julkisten tilojen ikkunoihin, museoihin, sairaaloihin kouluihin ja päiväkoteihin. Ikkunoiden lisäksi turvakalvoilla suojataan myös muita lasisia tai lasitettuja pintoja, joissa on onnettomuusriski tai sirpalevaara, esimerkiksi lasisia ovia ja liukuovia sekä lasiseiniä. Kalvoja asennetaan myös autoihin ja muihin ajoneuvoihin.


title: Turvakalvo

text: Erityyppiset turvakalvot jaotellaan usein niiden ominaisuuksien pohjalta sirpalekalvoihin ja murtosuojakalvoihin. Finanssialan Keskusliitto määrittelee ja listaa turvakalvotuotteet, jotka täyttävät murtosuojeluvaatimukset standardin SFS-EN 356 mukaisen testauksen ja sertifioinnin perusteella.


title: Turvakalvo

text: Turvakalvo valmistetaan yleensä polyesteristä. Kalvot voivat olla kirkkaita tai sävytettyjä. Niiden paksuus vaihtelee noin 0,1 millimetristä aina 0,42 millimetriin asti.


title: Turvakalvo

text: Toisen maailmansodan aikana Euroopassa ikkunoihin kiinnitettiin muoveja ja teippejä, jotka suojasivat lentävien lasinsirpaleiden vaaroilta pommituksissa. Myöhemmin turvakalvot alkoivat hyödyntää samaa turvallisuusominaisuutta.


title: Turvakalvo

text: Varsinaisten turvakalvojen katsotaan syntyneen Englannissa 1970-luvun alussa. Tuolloin terroristien pommitukset olivat yleisiä Iso-Britaniassa ja muuallakin Euroopassa. Brittihallinto halusi kehittää turvakalvoja, jotta kansalaisia voisi suojata räjähdyksissä lentäviltä lasinsirpaleilta. Yhdysvalloissa terrorismia ei tuolloin juuri esiintynyt, mikä hillitsi kiinnostusta turvakalvoille aina 1980-luvun lopulle asti. Turvakalvojen suosio alkoi kasvaa, kun ne nähtiin rikollisuuden ja vahinkojen lisäksi hyvänä ratkaisuna muun muassa hirmumyrskyjen aiheuttamien vahinkojen ehkäisyyn. Viime vuosikymmeninä turvakalvot ovat levinneet yleiseen käyttöön ympäri maailmaa.


title: Matt Priddis

text: Matthew Harley "Matt" Priddis (s. 21. maaliskuuta 1985) on australialainen australialaisen jalkapallon pelaaja. Nykyisin hän edustaa AFL:ssä pelaavaa West Coast Eaglesiä. Pelipaikaltaan Priddis on keskikenttäpelaaja. Hän on 185 senttimetriä pitkä ja painaa 84 kilogrammaa.


title: Matt Priddis

text: Vuodet 2003-2006 Priddis edusti WAFL:issa pelannutta Subiacoa, jossa hän teki 63 pelissä 32 osumaa. Vuonna 2006 hän siirtyi AFL-seura West Coast Eaglesiin. West Coastissa Priddis on tehnyt 173 pelissä 56 maalia. Hän toimii nykyisin myös seuran varakapteenina. Priddis palkittiin kauden 2014 jälkeen Brownlow-mitalilla eli vuoden parhaimman ja reiluimman pelaajan palkinnolla.


title: Mandariinit (elokuva)

text: Mandariinit ("Mandariinid") on vuonna 2013 ensi-iltansa saanut virolais-georgialainen elokuva, jonka on ohjannut Zaza Urušadze. Se kertoo pienestä kylästä vuosien 1992–1993 Abhasian sodan aikana.


title: Mandariinit (elokuva)

text: "Mandariinit" oli ehdolla parhaan vieraskielisen elokuvan Golden Globen ja Oscarin saajaksi vuonna 2015.


title: Mandariinit (elokuva)

text: Suomessa "Mandariinit" sai teatteriensi-iltansa Helsingin Maximissa 11. joulukuuta 2015.


title: Samsung Galaxy S5 Mini

text: Samsung Galaxy S5 Mini on eteläkorealaisen elektroniikkavalmistajan Samsung Electronicsin 1. heinäkuuta 2014 julkaisema älypuhelin. S5 Mini on pienempi versio Samsung Galaxy S5:stä. S5 Minissä on 4,5 tuuman kapasitiivinen kosketusnäyttö. Puhelimen mitat ovat 131,1 x 64,8 x 9,1 millimetriä. Käyttöjärjestelmänä on Androidin 5.5.1 eli "Lollipop".


title: Asko Saatsi

text: Asko Olavi Saatsi (s. 10. lokakuuta 1962 Iisalmen maalaiskunta) on Nurmeksen kaupunginjohtaja. Nurmeksen valtuusto valitsi hänet kaupunginjohtajaksi joulukuussa 2011. Aiemmin Saatsi on toiminut mm. Metsähallituksen suunnittelupäällikkönä, Iisalmen Teollisuuskylä Oy:n toimitusjohtajana ja Pikes Oy:n toimitusjohtajana. Hän on koulutukseltaan kauppatieteiden tohtori ja maatalous- ja metsätieteiden maisteri. Hänellä on vaimo ja aikuinen poika. Saatsia on kaavailtu suunnitteilla olevan, nykyisten Nurmeksen ja Lieksan kaupunkien sekä Valtimon kunnan alueet käsittävän Pielisjärven kaupungin johtajaksi.


title: Asko Saatsi

text: Saatsi on julkaissut omakustanteena vuonna 2012 eräkirjan "Mielikin mokoma miesi".


title: Is it Right

text: Is it Right on Elaiza-yhtyeen esittämä kappale, joka edusti Saksaa vuoden 2014 Eurovision laulukilpailussa Tanskan Kööpenhaminassa. Kappaleen ovat säveltäneet yhtyeen keulakuva Elzbieta Steinmetsz sekä Frank Kretschmer ja sanoittaneet Steinmetz ja Adam Kesselhaut. Kappaleen kesto on tasan kolme minuuttia.


title: Is it Right

text: "Is it Right" selviytyi automaattisesti finaaliin, sillä Saksa on yksi ns. "big five" -maista eli suurimmista rahoittajamaista. Finaalissa Saksa sijoittui sijalle 18 kerättyään 39 pistettä. Suurin yksittäinen pistemäärä, jonka Saksa sai, oli kahdeksan pistettä Puolalta.


title: Jarkko Sorvanto

text: Jarkko Sorvanto on ollut Ylöjärven kaupunginjohtaja huhtikuun alusta 2014 lähtien. Ylöjärven kaupunginvaltuuston valitessa kaupunginjohtajan hän voitti Heidi Rämön 32-19. Hän on oikeustieteen ja valtiotieteiden kandidaatti. Ennen kuin tuli valituksi kaupunginjohtajaksi hän toimi Ylöjärven hallintojohtajana marraskuusta 2013.


title: Punakaarti (kulttuurivallankumous)

text: Punakaartit ("Hóngwèibīng") olivat Kiinan kulttuurivallankumouksen aikana 1966–1969 radikaalin nuorison perustamia militantteja ryhmiä, jotka hyökkäilivät kaikkea vastavallankumoukselliseksi katsomaansa vastaan. Hyökkäykset kohdistuivat ensin koulujen opettajiin ja älymystöön, sitten kommunistisen puolueen kaadereihin ja lopulta lähes mihin tahansa, jopa toisiin punakaarteihin. Puhemies Mao Zedong kannusti punakaartien toimintaa varsinkin kulttuurivallankumouksen alkuvaiheessa ja käytti niitä välineenä kommunistisen puolueen puhdistamiseen vastustajikseen katsomistaan henkilöistä.


title: Punakaarti (kulttuurivallankumous)

text: Punakaartilaiset kuuluivat sukupolveen, joka oli kasvanut lapsesta asti Kiinan kansantasavallassa ja altistunut voimakkaalle propagandalle ja indoktrinaatiolle. He uskoivat erittäin voimakkaasti vallankumouksen ihanteisiin ja puhemies Maon johtajankykyihin. Kulttuurivallankumouksen alkuvaiheessa toukokuussa 1966 Kiinan oppilaitoksissa käynnistettiin joukkokampanja, jossa oppilaita kehotettiin kirjoittamaan kriittisiä kirjoituksia ensimmäiseksi maalitauluksi valitusta kirjailija Wu Hanista ja muista vastaavista akateemisista hahmoista. Kulttuurivallankumouksen pienryhmän kannustamina koulujen ja yliopistojen opiskelijat alkoivat pian perustaa ryhmiä, jotka ryhtyivät hyökkäilemään vanhoillisina pitämiään opettajia vastaan. Kommunistisen puolueen keskuskomitean hyväksymä niin sanottu Toukokuun 16. päivän direktiivi kannusti tätä toimintaa. Kesällä 1966 vastuun kulttuurivallankumouksen toimeenpanosta saaneet Liu Shaoqi ja Deng Xiaoping yrittivät hillitä oppilaita lähettämällä kouluihin puolueen työryhmiä, jotka asettuivat usein opettajien puolelle. Otettuaan heinäkuussa asiat takaisin omiin käsiinsä Mao kuitenkin tuomitsi tämän linjavirheeksi ja päästi nuorison väkivallan uudelleen irti.


title: Punakaarti (kulttuurivallankumous)

text: Nimeä punakaarti alkoi ensimmäisenä käyttää eräs korkea-arvoisten kaaderien lapsista muodostunut Pekingin Qinghuan yliopiston opiskelijaryhmä, joka järjestäytyi salaisesti 29. toukokuuta 1966. Kun Mao oli elokuun 1966 alussa antanut ryhmälle tukensa, alkoi puolueen propagandakoneisto levittää termiä ja kaikki muutkin vastaavat ryhmät ottivat sen käyttöönsä. Lisäksi jokaisella kaartilla oli oma nimi. Punakaartit jakautuivat jo alkuvaiheessa kahteen eri suuntaukseen, maltillisiin ”konservatiiveihin” ja radikaalimpiin ”kapinallisiin”, minkä lisäksi oli vielä radikaalimpia ”äärivasemmistolaisia” ryhmiä. Konservatiivien jäseniksi valikoitui usein kommunistisen yhteiskunnan ”hyvistä perheistä” eli työläistaustasta lähtöisin olleita nuoria, kapinallisiin taas liittyi enemmän ”huonompiin luokkiin” kuuluneita.


title: Punakaarti (kulttuurivallankumous)

text: Elokuussa 1966 kommunistisen puolueen keskuskomitea oli julkistanut niin sanotun 16 kohdan päätöksen, jossa kehotettiin taistelemaan kaikkia puolueen sisällä toimivia ”kapitalistisen tien kulkijoita” vastaan. Punakaartilaiset eivät tienneet paljoakaan kulttuurivallankumouksen epämääräisesti linjatuista tavoitteista, mutta Mao ja Kulttuurivallankumouksen pienryhmä kannustivat kaarteja käymään puolueen kaadereiden kimppuun. Konservatiiviset kaartit eivät olleet innokkaita hyökkäilemään kommunistisen puolueen kaadereita vastaan ja monet oman asemansa suojelemiseen pyrkineet kaaderit suosivat niiden perustamista. Kapinalliset kohdistivat paljon aktiivisemmin oman hyökkäyksensä nimenomaan puoluekoneistoa vastaan. Uhrit valikoituivat usein sattumanvaraisesti, koska etukäteen oli mahdoton tietää, kuka oli Maon mielestä vastavallankumouksellinen ja kuka ei. Kohteiksi päätyi jopa kaikkein korkeimpia puoluejohtajia, kuten presidentti Liu Shaoqi ja Deng Xiaoping. Kulttuurivallankumouksen myöhemmässä vaiheessa eri suuntauksia edustaneet punakaartit alkoivat taistella toisiaan vastaan, myös aseellisesti.


title: Punakaarti (kulttuurivallankumous)

text: Punakaartit kohdistivat yleensä uhreihinsa fyysistä väkivaltaa ja pyrkivät nöyryyttämään heitä julkisesti. Tapahtumat esitettiin jonkinlaisena oikeudenkäyntinä. Tyypillinen toimintamuoto oli kamppailuistunto, jossa uhri joutui olemaan pitkiä aikoja polvillaan samalla kun häntä häpäistiin ja pahoinpideltiin ja lopuksi pakotettiin tunnustamaan rikoksensa. Kiduttaminen ja murhat olivat myös tavallisia, ja surmattujen omaisuus yleensä ryöstettiin. Jotkut tekivät itsemurhan, mikä myös tulkittiin tunnustukseksi tai itsessään rikokseksi puoluetta vastaan. Punakaartien väkivallassa fanaattiseen vallankumouksellisuuteen yhdistyi usein yksilöllisiä motiiveja kuten henkilökohtainen kosto tai joskus silkka sadismi.


title: Punakaarti (kulttuurivallankumous)

text: Jo syksyllä 1966 Mao kehotti punakaartilaisia matkustamaan ympäri Kiinaa ”vallankumouksen kokemusten vaihtamiseksi” ja junamatkustuksesta tehtiin kaartien jäsenille ilmaista. Miljoonat saapuivat pääkaupungissa Pekingissä Tiananmenin aukiolla järjestettyihin suuriin joukkokokouksiin, joissa Mao henkilökohtaisesti vastaanotti kaartilaiset. Valokuvat pientä punaista kirjaa heiluttaneista valtavista väkijoukoista levisivät tuolloin kaikkialle maailmaan.


title: Punakaarti (kulttuurivallankumous)

text: Punakaarteja oli kannustettu tuhoamaan kulttuurivallankumouksen nimissä ”neljä vanhaa” eli vanhat ajatukset, tavat, tottumukset ja kulttuuri, jotka oli korvattava uusilla vallankumouksellisilla arvoilla. Tämän seurauksena punakaartilaiset hävittivät monia kulttuuriaarteita, polttivat kirjoja ja vaihtoivat katukylttien nimiä. Monet vaihtoivat myös oman nimensä.


title: Punakaarti (kulttuurivallankumous)

text: Keväällä 1967 Maon Shanghain kommuunille antama tuki kannusti punakaartilaisia suorittamaan paikallis- ja aluetasolla ”vallankaappauksia”, joissa paikalliset viranomaiset syrjäytettiin ja punakaartilaiset ottivat heidän virastonsa omaan haltuunsa ja julistivat perustaneensa kommuuneja. Tämän jälkeen Kansan vapautusarmeija otti väliaikaisesti asiat komentoonsa ja punakaartien toimintaa hillittiin väkisin. Mao alkoi kuitenkin pelätä armeijasta lähtöisin olevan ”helmikuun vastavirran” pysäyttävän kulttuurivallankumouksen, ja lietsoi muutamaa kuukautta myöhemmin punakaartit aloittamaan hyökkäyksensä uudelleen. Elokuussa 1967 Kiina ajautui suureen sekasortoon, kun monet armeijan yksiköt hajosivat ja raskaita aseita käsiinsä saaneet kilpailevat kaartit alkoivat taistella toisiaan vastaan eri puolilla maata. Nämä taistelut aiheuttivat enemmän kuolonuhreja kuin kaikki punakaartien siihenastinen toiminta.


title: Punakaarti (kulttuurivallankumous)

text: Vuoden 1967 ”elokuun anarkia” pakotti Maon kääntymään punakaarteja vastaan. Puoluejohto määräsi punakaartit luovuttamaan aseensa pois ja lehdistössä aloitettiin äänekäs kampanja ”anarkiaa” ja ”faktionalismia” vastaan. Punakaartilaiset määrättiin palaamaan oppilaitoksiinsa. Kun punakaartien aseellinen väkivalta ei ottanut loppuakseen, alettiin kaarteja tukahduttaa voimakkaammin kesästä 1968 alkaen. Armeija käynnisti tässä vaiheessa suuren ”luokkarivien puhdistuksen”, jonka yhteydessä suuria määriä taisteluissa hävinneitä teloitettiin. Puhdistus jatkui vuoteen 1969 ja sitä seurasi vielä uusi entisiä kulttuurivallankumouksen radikaaleja vastaan suunnattu kampanja 1970-luvun alussa. Monet entiset punakaartilaiset katkeroituivat ja tunsivat tulleensa petetyiksi. Monet kääntyivät myös Maoa vastaan tajuttuaan, että suuri johtaja oli vain hyväksikäyttänyt heitä. Myöhäisvaiheessa nousi esiin joitain entistä radikaalimpia punakaarteja, jotka kyseenalaistivat koko Kiinan poliittisen järjestelmän. Näistä tunnetuin oli Shengwulian-niminen ryhmä, joka julkaisi ”Minnepäin Kiina?” -nimisen manifestin. Ne kuitenkin vaiennettiin pian.


title: Punakaarti (kulttuurivallankumous)

text: Lokakuussa 1967 annettiin määräys koulutetun nuorison lähettämisestä ”ylös vuorille ja alas maaseudulle”, jotta punakaartit saataisiin hajotettua. Aluksi jotkut lähtivät vapaaehtoisesti uskollisuudesta Maolle. Varsinkin kesästä 1968 alkaen armeija alkoi systemaattisesti karkottaa opiskelijoita maaseudulle, jossa heidät pakotettiin maatöihin alkeellisissa oloissa. Karkotukset koskivat noin 17–20 miljoonaa nuorta. Lähes kaikki vielä elossa olleet punakaartilaiset kokivat tämän kohtalon. Lopullisesti punakaartilaisliikkeen lopetti huhtikuussa 1969 pidetty kommunistisen puolueen 9. puoluekokous. Punakaartien organisaatio jäi vielä tämän jälkeen muodollisesti olemaan, mutta kaartien tehtävänä oli enää vain auttaa maaseudulle karkotuksissa.


title: Luke Garbutt

text: Luke Samuel Garbutt (s. 21. toukokuuta 1993 Harrogate) on englantilainen jalkapalloilija, joka edustaa Englannin mestaruussarjassa pelaavaa Fulham FC:tä lainalla Valioliigassa pelaavasta Evertonista. Pelipaikaltaan vasenjalkainen Garbutt on vasen laitapuolustaja.


title: Luke Garbutt

text: Nuorten tasolla Garbutt edusti sekä Leeds Unitedia että Evertonia. Vuodesta 2011 asti hän on pelannut Evertonin ykkösjoukkueessa, mutta syyskuussa 2011 hän siirtyi lainalle Englannin kakkosliigan Cheltenham Towniin, jota hän edusti seuraavaan kevääseen saakka pelaten Kakkosliigassa 34 peliä ja tehden kaksi maalia. Syyskuussa 2013 Garbutt siirtyi ilman Everton-debyyttiä lainalle Englannin ykkösliigan Colchester Unitediin, jossa hän pelasi helmikuuhun 2014 asti tehden 19 pelaamassaan ottelussa kaksi osumaa. Garbutt palasi helmikuussa takaisin Evertoniin ja debytoi Valioliigassa huhtikuussa 2014 Southampton FC:tä vastaan. Toisen liigaottelunsa ja ensimmäisen kaudella 2014-2015 Garbutt pelasi joulukuussa 2014 Newcastle Unitedia vastaan. Kaudella 2014-2015 Garbutt pelasi neljässä valioliigaottelussa.


title: Luke Garbutt

text: Kaudeksi 2015-2016 Garbutt siirtyi lainalle Englannin mestaruussarjan Fulham FC:hen.


title: Luke Garbutt

text: Garbutt on pelannut monissa Englannin nuorten maajoukkueissa. Vuodesta 2014 alkaen hän on kuulunut alle 21-vuotiaiden maajoukkueeseen, jossa hän on pelannut kahdeksan ottelua.


title: Timur Vermes

text:
Timur Vermes (s. 1967 Nürnberg, Saksan liittotasavalta)
on saksalainen kirjailija ja toimittaja. Hänen esikoisromaaninsa "Täällä taas" ("Er ist wieder da", 2012), poliittinen satiiri Adolf Hitlerin edesottamuksista vuoden 2011 Berliinissä, nousi pian ilmestymisensä jälkeen bestselleriksi Saksassa. Kirja on käännetty kymmenille kielille ja siitä on tehty samanniminen elokuva (2015). Muun muassa BBC:n kulttuuritoimitus kuvaili kirjaa sensaatioksi ja kirja oli myynyt Saksassa maaliskuuhun 2013 mennessä 1,3 miljoonaa kappaletta.


title: Timur Vermes

text: Vermes syntyi saksalaisen äidin ja unkarilaislähtöisen isän perheeseen. Hänen isänsä pakeni Unkarista vuonna 1956. Vermes on opiskellut historiaa ja politiikkaa sekä toiminut toimittajana muun muassa müncheniläisessä "Abendzeitung"- sekä kölniläisessä "Express"-lehdessä. Hän on myös työskennellyt haamukirjoittajana vuodesta 2007 lähtien.


title: Luke Hodge

text: Luke Hodge (s. 15. kesäkuuta 1984 Colac) on australialainen australialaisen jalkapallon pelaaja. Hän edustaa Australian Football Leaguessa pelaavaa Hawthorn Football Clubia, jonka kapteenina Hodge on toiminut vuodesta 2011 asti. Hän on 184 senttimetriä pitkä ja painaa 92 kilogrammaa.


title: Luke Hodge

text: Hodge on edustanut Hawthornia koko uransa, eli vuodesta 2002 asti. Hän on pelannut seuran paidassa 250 ottelua, joissa on syntynyt 167 maalia. Hodge on voittanut seuran kanssa kolmesti AFL:n mestaruuden, vuosina 2008, 2013 ja 2014. Joka kerralla hänet on myös valittu finaaleiden parhaaksi pelaajaksi. Hodge on myös voittanut kahdesti McClelland Trophyn.


title: Luke Hodge

text: Hodge on myös voittanut vuosina 2005 ja 2014 International Rules Seriesin eli Australian ja Irlannin maajoukkueiden välisen kohtaamisen. Hänet tunnetaan lempinimillä "Hodgey" ja "The General"


title: Ahvenjärvi (Harjavalta)

text: Ahvenjärvi on Satakunnassa Harjavallassa sijaitseva järvi, joka kuuluu Kokemäenjoen vesistön Harjunpäänjoen valuma-alueen "Kovelinojan valuma-alueeseen". Ahvenjärvi on laskettu 1800-luvulla ja sen nykyinen vesialue on aiemmasta vain murto-osan kokoinen.


title: Ahvenjärvi (Harjavalta)

text: Järvi sijaitsee keskellä 750 metriä pitkää ja 400 metriä leveää luhtamaata. Umpeenkasvu johtuu järven vedenpinnan laskusta ja ainoa avovedenpaikka sijaitsee luhteikon keskellä. Enää lammeksi luokiteltava avoveden alue on halkaisijaltaan alle 50 metriä. Luhteikkoa ei ole ojitettu, mutta ympäröivät suot ja metsät on ojitettu tiheästi. Vedet valuvat kuitenkin Iso-Huilun ja Vähä-Huilun suuntaan.


title: Ahvenjärvi (Harjavalta)

text: Järven alkuperäiset mitat voidaan arvioida esimerkiksi vuoden 1856 Kalmbergin kartastosta, mihin järvi on vielä piirretty. Kartan mittakaava on melko suuri eli 1 : 100 000, joten mitat ovat vain suuntaa antavia. Mittauksen mukaan Ahvenjärvi olisi ollut korkeintaan 900 metriä pitkä ja 400 metriä leveä.


title: Ahvenjärvi (Harjavalta)

text: Vuonna 1822 anoi Hermu Matts Johansson Kokemäeltä lupaa saada ojittamalla alentaa Ahvenjärven vedenpintaa. Hakemus siirrettiin kuitenkin lokakuussa lääninkonttoriin eikä sen päätöksestä ole tietoa. Järvi on kuitenkin vanhojen karttojen mukaan kutistunut merkittävästi, joten lupa järvenlaskuun on ilmeisesti annettu. Järvenlaskuilla tavoiteltiin lisää niittyjä, jonka heinää karja laidunsi ja jota voitiin säilöä talveksi.


title: Kulttuurivallankumouksen pienryhmä

text: Kulttuurivallankumouksen pienryhmä oli Kiinan kommunistisen puolueen keskuskomitean alaisuudessa toiminut työryhmä, joka ohjaili vuosien 1966–1967 kulttuurivallankumousta sen radikaaleimmassa vaiheessa.


title: Kulttuurivallankumouksen pienryhmä

text: Vuoden 1965 alussa keskuskomitean alaisuuteen oli perustettu Peng Zhenin johtama ”kulttuurityön pienryhmä” (ns. viiden miehen ryhmä), joka kulttuurivallankumouksen käynnistymisvaiheessa vuoden 1966 alussa laati niin sanotun helmikuun ohjeen rajoitetusta kritiikkikampanjasta kulttuurielämän porvallisia piirteitä vastaan. Kun Mao Zedong julisti helmikuun ohjeen vääräoppiseksi ja syrjäytti Pengin, myös tämä työryhmä hajotettiin. Sen tilalle perustettiin toukokuussa 1966 Kulttuurivallankumouksen pienryhmä, josta tuli sen jälkeen hyvin vaikutusvaltainen elin. Se oli muodollisesti puolueen politbyroon pysyvän komitean alainen, mutta todellisuudessa sitä merkittävämpi. Ryhmän puheenjohtajana oli aluksi Maon sihteeri Chen Boda ja sitä hallitsivat vasemmistoradikaalit. Mukana oli tosin myös joitain maltillisia jäseniä, kuten Zhou Enlai, joka nimettiin myöhemmin ryhmän nimelliseksi puheenjohtajaksi. Tosiasiallinen johtaja oli kuitenkin Maon vaimo Jiang Qing. Mao käytti kulttuurivallankumouksen aikana pienryhmää välineenä omien tavoitteidensa ajamiseen, mutta vastaavasti myös ryhmä vetosi Maon auktoriteettiin omien linjaustensa ajamiseksi. Pienryhmän valta kasvoi entisestään vuonna 1967, jolloin myös puolueen politbyroon toiminta lamaantui joksikin aikaa. Saman vuoden syksyllä käynnistynyt suuri kurinpalautus kuitenkin romahdutti Kulttuurivallankumouksen pienryhmän valta-aseman ja pääosa sen vasemmistolaisista jäsenistä syrjäytettiin puolueesta seuraavien kahden vuoden aikana. Ryhmä lakkautettiin vuoden 1969 lopussa.


title: Janne Laine (kaupunginjohtaja)

text: Janne Kristian Laine (s. 9. huhtikuuta 1969 Honkajoki) on Savonlinnan kaupunginjohtaja. Hän oli Honkajoen kunnanjohtaja vuosina 1999–2003 ja Ikaalisten kaupunginjohtaja vuosina 2003–2006, ja vuodesta 2006 hän on ollut Savonlinnan kaupunginjohtaja. Laine on koulutukseltaan valtiotieteiden maisteri. Vuonna 2017 hän oli ehdolla Kouvolan kaupunginjohtajaksi, mutta hävisi äänestyksessä täpärästi Marita Toikalle.


title: Janne Laine (kaupunginjohtaja)

text: Lainetta pyydettiin keskustan ehdokkaaksi vuoden 2015 eduskuntavaaleihin, mutta asiaa harkittuaan hän päätyi kieltäytymään tarjouksesta.


title: Ensimmäinen Taiwaninsalmen kriisi

text: Ensimmäinen Taiwaninsalmen kriisi (tai "Formosan kriisi") oli vuosina 1954–1955 sotilaallinen konflikti Kiinan kansantasavallan ja Kiinan tasavallan (Taiwan) välillä.


title: Ensimmäinen Taiwaninsalmen kriisi

text: Konfliktin kohteena olivat Taiwanin haltuun jääneet aivan mantereen edustalla sijainneet pienet saaret, joista tärkeimmät olivat Kinmenin ja Matsun saaret. Kummankin valtion mielestä saarten hallussapito lisäsi Taiwanin mahdollisuuksia mahdolliseen mantereen takaisinvaltaamiseen, joten Kiina pyrki valtaamaan ne itselleen. Varoitukseksi Kiinan lehdistössä aloitettiin syyskuussa 1954 äänekäs kampanja Taiwania vastaan. Seuraavaksi Kiinan armeija avasi tykkitulen Kinmenin sekä pian myös Matsun ja Dachenin saaria kohti. Taiwanin liittolainen Yhdysvallat vastasi tähän siirtämällä laivastojoukkojaan Taiwaninsalmen lähelle. Kiinan armeija valtasi tästä huolimatta Yijiangshanin saaret ja pakotti Taiwanin joukot perääntymään myös Dachenin saarilta. Yhdysvaltain presidentti Dwight Eisenhower uhkasi Kiinaa mahdollisella ydinaseiden käytöllä, jos se ei perääntyisi. Kriisi laukesi huhtikuussa 1955, kun kolmannen maailman valtioita edustaneen Bandungin konferenssin yhteydessä Zhou Enlai ilmoitti Kiinan olevan valmis neuvotteluihin Yhdysvaltojen kanssa. Tykkituli Kinmenia vastaan lopetettiin. Yhdysvallat ja Kiina kävivät heinäkuusta 1955 alkaen neuvotteluja Taiwanin-kysymyksen ratkaisemisesta. Neuvottelut päättyivät yli kahden vuoden jälkeen tuloksettomina joulukuussa 1957.


title: Ensimmäinen Taiwaninsalmen kriisi

text: Yijiangshanin ja Dachenin saaret jäivät pysyvästi Kiinan haltuun, mutta Kinmenin ja Matsun saaret pysyivät Taiwanilla.


title: CCTV-6

text: CCTV-6 tai China Movie Channel on kiinalaisen CCTV:n elokuvakanava. Se on lähettänyt a 18. helmikuuta 1996 lähtien.Virallinen sivusto


title: Jarkko Malmberg

text: Jarkko Kalevi Malmberg (s. 28. maaliskuuta 1973 Lavia) on Sastamalan kaupunginjohtaja. Sastamalan kaupunginvaltuuston valitessa kaupunginjohtajaa vuonna 2013 hän voitti Esa Sirviön 50-9. Malmberg on koulutukseltaan hallintotieteiden maisteri. Hän oli Kihniön kunnanjohtaja vuosina 2002–2006 ja Parkanon kaupunginjohtaja vuodesta 2006.


title: Käyttöpäällikkö

text: Käyttöpäällikkö johtaa teollisuuslaitoksessa valmistusta, voimalaitoksessa käyttöpäällikkö vastaa sen toiminnasta. Käyttöpäälliköillä on yleensä AMK-koulutus, ja he ovat insinöörejä. Käyttöpäällikön vastuulla voi olla koko tuotantolaitoksen toiminta. Esimerkiksi kaukolämmön käyttöpäällikkö huolehtii kaukolämpöverkoston ja siihen liitettyjen lämpökeskusten ja pumppaamoiden käytöstä ja kunnossapidosta. Lisäksi työ sisältää raportointia, ja siihen kuuluvat myös osaston ympäristöasiat, kuten ympäristöluvat ja päästökauppa.


title: Kalle Mäkelä

text:
Kalle Mäkelä (s. 1952 Multia) on ollut Ikaalisten kaupunginjohtaja vuodesta 2013. Hänet valittiin Ikaalisten kaupunginjohtajaksi äänin 16-11. Jo aiemmin hän toimi vuoden verran Ikaalisten virkaatekevänä kaupunginjohtajana ja sitä ennen kaupungin talousjohtajana. Kalle Mäkelä tuli Ikaalisiin terveyskeskuksen talouspäälliköksi vuonna 1976 oltuaan sitä ennen Lapinjärven talouspäällikkönä.. Koulutukseltaan Mäkelä on hallintotieteiden maisteri.
Mäkelä jäi eläkkeelle syksyllä 2017 ja hänen tilalleen valittiin kaupungin sivistysjohtaja Kari Tolonen.


title: Köyhyyden teatteri

text: köyhyyden teatteri on kokeellisen teatterin suuntaus, joka perustuu J. M. Grotowskin näyttelijäilmaisua käsitteleviin teorioihin. Köyhyyden teatterin tarkoituksena on tehdä teatteritaiteesta mahdollisimman pelkistettyä karsimalla pois kaikki näyttelijätyön epätarkkuudet ja esteet.


title: Oikeiston vastainen kampanja

text: Oikeiston vastainen kampanja (perint. 反右運動; yksink. 反右运动; pinyin "fǎnyòu yùndòng") tarkoittaa kahta erillistä poliittista puhdistuskampanjaa Kiinassa vuosina 1957–1960.


title: Oikeiston vastainen kampanja

text: Ensimmäinen oikeiston vastainen kampanja käynnistettiin 8. kesäkuuta 1957 heti sadan kukan kampanjan jälkeen, jonka aikana kansalaisten oli sallittu arvostella avoimesti kommunistista puoluetta. Aiempaa avoimuuskampanjaa seliteltiin jälkikäteen siten, että taantumuksellisten ”myrkylliset rikkaruohot ja myrkkyhöyryt” oli ensiksi päästettävä esiin, jotta ne oli mahdollista kitkeä. Oikeistonvastaista kampanjaa johti kommunistisen puolueen pääsihteeri Deng Xiaoping. Kampanja laajeni suureksi oikeistolaisten ja byrokraattisuuden vastaiseksi kampanjaksi, joka jatkui vuoteen 1958. Kampanjan kohteeksi valittiin ne, jotka olivat esittäneet kritiikkiä aiempien avoimuuskampanjoiden aikana. Arviolta 300 000 – 800 000 ihmistä joutui erilaisten rangaistusten kohteeksi, useimmiten karkotetuksi pois kaupungeista tai työleirivankeuteen. Kampanja kohdistui varsinkin älymystön edustajiin. Lisäksi byrokraattisuuden vastaisessa kampanjassa noin miljoona kommunistisen puolueen jäsentä joutui puolueen sisäisen rangaistuksen kohteeksi.


title: Oikeiston vastainen kampanja

text: Toinen, niin sanottu oikeisto-opportunismin vastainen kampanja käynnistettiin vuonna 1959 sen jälkeen, kun puolustusministeri Peng Dehuai oli arvostellut suurta harppausta ja Lushanin konferenssissa osa puoluejohdosta oli yhtynyt kritiikkiin. Mao Zedong katsoi asemansa olleen uhattuna ja käynnisti siksi puolueessa uuden puhdistuksen. Tämä kampanja jatkui vuoden 1960 puoliväliin saakka. Kohteina olivat varsinkin kommunistisen puolueen ja armeijan edustajat, joiden arveltiin vastustavan suurta harppausta. Virallisten tietojen mukaan oikeistolaisiksi leimattiin tällöin 3–10 prosenttia puolueen jäsenistä.


title: Oikeiston vastainen kampanja

text: Deng Xiaoping käynnisti oikeiston vastaisissa kampanjoissa tuomittujen rehabilitoinnit vuonna 1979. Noin 850 000 ihmisen maine puhdistettiin, ja lähes kaikki vanhat tuomiot kumottiin.


title: Hannu Joensivu

text: Hannu Olavi Markus Joensivu (s. 12. elokuuta 1957) toimi Tuusulan kunnanjohtajana vuosina 2001–2017. Joensivu on koulutukseltaan yhteiskuntatieteiden maisteri.


title: Hannu Joensivu

text: Joensivu joutui Tuusulassa toimimaan varsin laajaa ja puoluerajat ylittävää oppositiota vastaan. Selvitysten jälkeen Joensivu sai kuitenkin valtuustolta luottamuksen keväällä 2014. Tuusulan kunnassa päätettiin tämän jälkeen siirtyä pormestarimalliin, mikä lakkautti kunnanjohtajan viran kesäkuusta 2017 alkaen.


title: Hannu Joensivu

text: Vuosina 1980–1983 hän oli Pylkönmäen ja 1983–1986 Ruotsinpyhtään kunnanjohtaja sekä 1999–2001 Forssan kaupunginjohtaja. Hän työskenteli myös useissa tehtävissä OP Yrityspankissa.


title: Jerzy Grotowski

text: Jerzy Marian Grotowski (1933–1999) oli puolalainen teatteriohjaaja ja -teoreetikko. Hänen näyttelijäilmaisua koskeva koulukuntansa köyhyyden teatteri on nykyteatterin merkittävimpiä koulukuntia. Sen lähtökohtana on Antonin Artaudin julmuuden teatteri.


title: Jerzy Grotowski

text: Köyhyyden teatteri karsii epäolennaisen, ja keskeinen on näyttelijä joka teknisen ja fyysisen taituruutensa kautta tavoittaa sisimmän minänsä paljastavan ilmaisun.


title: Erkki Kukkonen (kaupunginjohtaja)

text: Erkki Jussi Kukkonen (s. 16. maaliskuuta 1954) on ollut Järvenpään kaupunginjohtaja 1993–2018. Kukkonen valittiin virkaan sosiaalidemokraattien ehdokkaana täpärällä äänestyksellä. Hän oli vuonna 1975 Padasjoen kuntasuunnittelusihteeri, vuonna 1976 Hollolan kouluasiainsihteeri, vuosina 1977–1984 Heinolan talouspäällikkö ja vuosina 1984–1986 Heinolan konttorijohtaja.


title: Arachamítes

text: Arachamítes (; ) on Kreikan kylä, joka sijaitsee Peloponnesoksen niemimaan keskiosissa. Hallinnollisesti se kuuluu Trípolin kuntaan, Arkadian alueyksikköön ja Peloponnesoksen alueeseen. Aiemmin kylä kuului Valtétsin kuntaan ja vuodesta 2011 lähtien Trípolin kunnan Valtétsin kunnallisyksikköön. Kylä muodostaa oman kyläyhdyskuntansa (Τοπική Κοινότητα Αραχαμιτών, "Topikí Koinótita Arachamitón"). Kylän väkiluku on 50 (vuonna 2011).


title: Arachamítes

text: Arachamítes sijaitsee suunnilleen Trípolin ja Megalópolin kaupunkien puolessa välissä. Etäisyys edelliseen on linnuntietä noin 14 kilometriä ja jälkimmäiseen noin 10 kilometriä.


title: Arachamítes

text: Suomen Ateenan-instituutti on suorittanut Arachamíteen Pyhän Paraskevan ("Agía Paraskeví") kirkon lähellä arkeologisia tutkimuksia Björn Forsénin johdolla. Tutkimusten perusteella paikka on tunnistettu Artemis Lykoatiksen pyhäkköalueeksi, joka oli käytössä noin vuodesta 550 eaa. ensimmäisen vuosisadan loppuun eaa. Kyseessä on ainoa tunnettu tämännimisen Artemis-kultin temppeli koko Kreikassa.


title: Aréthousa

text: Aréthousa () on Kreikan kylä sekä samanniminen Vólvin kunnan kunnallisyksikkö (Δημοτική Ενότητα Αρέθουσας, "Dimotikí Enótita Aréthousas") ja entinen itsenäinen kunta. Se sijaitsee Thessalonikin alueyksikössä Keski-Makedonian alueella. Koko kunnallisyksikön väkiluku on 2 987 ja varsinaisen Aréthousan kylän väkiluku 748 (vuonna 2011).


title: Aréthousa

text: Aréthousa sijaitsee linnuntietä noin 57 kilometriä Thessalonikista itään ja noin 72 kilometriä Kaválasta länsilounaaseen. Se oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Vólvin kunnaksi yhdessä Ágios Geórgioksen, Apollonían, Egnatían, Mádytoksen ja Rentínan kanssa, jolloin se muuttui uuden kunnan kunnallisyksiköksi.


title: Aréthousa

text: Aréthousan lähellä sijaitseva Paliámpelan varhaiskristillinen basilika on Suomen Ateenan-instituutin ensimmäinen kaivauskohde.


title: Aréthousa

text: Aréthousan kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Kyllíni

text: Kyllíni (; myös "Killíni"), antiikin Kyllene, on Kreikan kylä, joka sijaitsee Peloponnesoksen niemimaan länsirannikolla. Hallinnollisesti se kuuluu Andravída-Kyllínin kuntaan, Eliksen alueyksikköön ja Länsi-Kreikan alueeseen. Aiemmin kylä kuului Kástro-Kyllínin kuntaan ja vuodesta 2011 lähtien Andravída-Kyllínin kunnan Kástro-Kyllínin kunnallisyksikköön. Kylän väkiluku on 631 (vuonna 2011).


title: Kyllíni

text: Kyllíni sijaitsee Peloponnesoksen länsikulmassa sijaitsevan pienemmän niemen pohjoisrannalla. Sieltä on matkaa Eliksen hallinnolliseen keskukseen Pýrgokseen linnuntietä noin 39 kilometriä ja Länsi-Kreikan pääkaupunkiin Patrakseen noin 64 kilometriä. Kyllíni muodostaa myös laajemman kyläyhdyskunnan (Τοπική Κοινότητα Κυλλήνης, "Topikí Koinótita Kyllínis"), johon kuuluu varsinaisen Kyllínin kylän lisäksi asumaton Kafkalídan saari. Koko yhdyskunnan väkiluku on 631.


title: Kyllíni

text: Antiikin Kyllene oli Eliksen maakunnan satamakaupunki ja muun muassa monet Olympian kisoihin matkanneet saapuivat sen kautta. Se oli myös merkittävä sotasatama ja toimi muun muassa Spartan laivastotukikohtana peloponnesolaissodan aikana. Satama oli käytössä keskiajalle ja toimi tuolloin venetsialaisten ja genovalaisten kauppasatamana nimellä "Glarenza". Suomen Ateenan-instituutti on suorittanut antiikin aikaisen sataman alueella meriarkeologisia tutkimuksia Jari Pakkasen johdolla.


title: Kyllíni

text: Nykyinen Kyllínin satama sijaitsee vain noin 800 metriä antiikin aikaisesta satamasta itään. Satamasta on yhteys muun muassa Kefalonián ja Zákynthoksen saarille.


title: Kapitalistisen tien kulkija

text: Kapitalistisen tien kulkija oli Kiinassa vuosien 1966–1969 kulttuurivallankumouksen aikana käytetty haukkumanimitys kommunistisen puolueen jäsenistä, joiden katsottiin ajautuneen porvarillisuuteen ja vastavallankumouksellisuuteen.


title: Kapitalistisen tien kulkija

text: Taustalla oli Mao Zedongin 1960-luvun aikana kasvanut huoli sosialistisen järjestelmän ajautumisesta takaisin kapitalistiseen luokkayhteiskuntaan puolueen omien johtajien ja kaaderien porvarillistumisen seurauksena. Käsite ”kapitalistisen tien kulkijat” lisättiin Maon tahdosta tammikuussa 1965 niin sanottuihin 23 kohdan ohjeisiin, jotka koskivat silloin käynnissä ollutta suhteellisen maltillista sosialismin opetuskampanjaa. Mao oli pettynyt kyseiseen kampanjaan ja käynnisti seuraavana vuonna paljon rajumman kulttuurivallankumouksen. Kulttuurivallankumouksen aikana ”kapitalistisen tien kulkijat” olivat väkivaltaisten hyökkäysten pääkohteena. Vuonna 1968 Liu Shaoqin julistettiin olevan ”kapitalistisen tien kulkija numero yksi” ja Deng Xiaopingin ”kapitalistisen tien kulkija numero kaksi”.


title: Lyhdyt

text: Lyhdyt eli lyhtykasvit tai mehilyhdyt ("Ceropegia") on oleanterikasvien heimoon kuuluva suku.


title: Lyhdyt

text: Lyhdyt ovat tavallisesti tuen ympärille kietoutuvia ruohovartisia köynnöksiä, harvoin pystykasvuisia ruohoja. Ne ovat kaljuja tai harvoin hieman karvaisia. Lehdet ovat muodoltaan vaihtelevia: pyöreähköjä, soikeita, pitkänomaisia tai keihäsmäisiä. Kukat sijaitsevat perällisissä ja sarjamaisissa viuhkoissa. Verhiö on viisiosainen, liuskat tasasoukkia, naskalimaisia, teräviä. Teriö on valkoinen tai vihertävä, tavallisesti purppuraviiruinen tai -täpläinen, ulkopinnaltaan kalju. Muodoltaan se on putkimainen, tyvestään laajentunut, ja sen liuskat ovat putken mittaisia tai sitä lyhyempiä sekä kärjestään yhteen kasvaneita. Heteet ovat kasvaneet yhteen, ja niiden muodostamaan pylvääseen kiinnittyy kaksiosainen lisäteriö (corona): ulkokiehkura koostuu viidestä tylpästä tai kaksijakoisesta osasta, sisäkiehkura viidestä osasta, jotka ovat hedeputkea pidemmät. Hedeputki on hyvin lyhyt ja jää lisäteriön tyviosan sisälle. Ponsissa ei ole kalvomaisia lisäkkeitä. Pölymyhkyt (polliniot) ovat pystyjä, läpikuultavareunaisia ja sijaitsevat yksittäin kukin lokerossaan. Hedelmä on kapea ja sileä tuppilo.


title: Lyhdyt

text: Lyhtyjen levinneisyysalue on laaja käsittäen Vanhan maailman tropiikin lisäksi Etelä-Afrikan, ja alueen Kanariansaarilta Länsi-Kiinaan sekä osia Australiasta.


title: Lyhdyt

text: Lyhtyjen suvussa on noin 160 lajia.


title: Lyhdyt

text:
Lajeja:
"'Ceropegia vanderystii" De Wild.


title: Lyhdyt

text: Joitakin lyhtylajeja on kaupan huonekasveiksi.


title: Kokytós

text: Kokytós (; myös "Kokítos") on joki, joka virtaa Thesprotiassa, Epeiroksen alueella luoteisessa Kreikassa. Se saa vuolaimmillaan alkunsa Paramythiá-vuorilta ja yhtyy Achérontas-jokeen Mesopótamon kylän lähellä Párgan kunnassa.


title: Kokytós

text: Joen nimi vastaa kreikkalaisessa mytologiassa esiintyvää, manalassa eli Haadeessa sijainnutta Kokytos-jokea, joka oli samoin maanalaisen Akheron-joen sivuhaara.


title: Kokytós

text: Suomen Ateenan-instituutti on suorittanut Kokytós-joen laaksossa vuosina 2003–2010 monitieteellisen tutkimuksen, joka on kartoittanut alueen historiaa esihistorialliselta ajalta nykypäiviin saakka. Tutkimus hyödynsi historiatieteen, arkeologian ja geologian menetelmiä.


title: Vesa Huuskonen

text: Vesa Huuskonen on ollut Parikkalan kunnanjohtaja vuodesta 2014. Parikkalan kunnanvaltuuston valitessa kunnanjohtajan hän voitti Pete Pakarisen äänin 17-7. Aiemmin hän toimi Raja- ja merivartiokoulun johtajana.


title: Paliámpela (Thessaloniki)

text: Paliámpela (; myös "Paliámbela") on Kreikan kylä, joka sijaitsee Makedoniassa maan pohjoisosassa. Hallinnollisesti se kuuluu Vólvin kuntaan, Thessalonikin alueyksikköön ja Keski-Makedonian alueeseen. Aiemmin kylä kuului Ágios Geórgioksen kuntaan ja vuodesta 2011 lähtien Vólvin kunnan Ágios Geórgioksen kunnallisyksikköön. Kylä on osa Vrasnán kaupunkiyhdyskuntaa. Kylän väkiluku on 45 (vuonna 2011).


title: Paliámpela (Thessaloniki)

text: Suomen Ateenan-instituutti on suorittanut Paliámpelassa vuosina 1999–2004 kaivauksia ja restaurointia, joiden kohteena on ollut varhaiskristillinen basilikakirkko. Kohde sijaitsee Vrasnásta Aréthousaan johtavan tien varressa. Kaivausten yhteydessä löydettiin muun muassa kirkon lattiamosaiikkeja, joiden perusteella se on ajoitettu 400-luvun loppuun tai 500-luvun alkuun. Kirkko oli instituutin ensimmäinen kaivauskohde.


title: Strátos

text: Strátos () on Kreikan kylä sekä samanniminen Agrínion kunnan kunnallisyksikkö (Δημοτική Ενότητα Στράτου, "Dimotikí Enótita Strátou") ja entinen itsenäinen kunta. Se sijaitsee Aitolia-Akarnanian alueyksikössä Länsi-Kreikan alueella. Koko kunnallisyksikön väkiluku on 5 429 ja varsinaisen Strátoksen kylän väkiluku 979 (vuonna 2011).


title: Strátos

text: Strátoksen kylä sijaitsee Achelóos-joen länsirannalla noin yhdeksän kilometriä Agrínion kaupungista luoteeseen. Heti kylän pohjoispuolella joessa sijaitsee Strátoksen tekojärvi. Strátoksen kunnallisyksikkö käsittää Agrínion kunnan länsiosan. Sen suurin asutus on Lepenoún pieni kaupunki.


title: Strátos

text: Antiikin aikana nykyisen kylän paikalla sijaitsi Stratoksen kaupunki, joka oli Akarnanian merkittävin. Sen kukoistuskautta olivat erityisesti 400- ja 300-luku eaa. 200-luvulla eaa. kaupunki joutui Aitolian vallan alle ja pysyi siinä Rooman vallan alkuun vuonna 167 eaa. saakka, jonka jälkeen roomalaiset palauttivat kaupungin akarnanialaisille. Stratoksen merkittävimmät jäänteet ovat Zeus Stratioksen temppelin sekä teatterin rauniot.


title: Strátos

text: Nykyinen kylä on kehittynyt paikalle myöhemmin. Se tunnettiin aiemmin nimellä "Sorovígli" (Σωροβίγλι) ja nimettiin uudelleen antiikin aikaisen kaupungin mukaan vuonna 1928.


title: Strátos

text: Strátos oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Agrínion kuntaan yhdessä Angelókastron, Arákynthoksen, Makryneían, Neápolin, Panaitolikón, Paravólan, Parakampýlian ja Thestieíin kanssa, jolloin se muuttui uuden kunnan kunnallisyksiköksi.